Jon 16 ACO85 - “Atyeko tittiwu lok man wek pe komwu - Bible Search\n1“Atyeko tittiwu lok man wek pe komwu oryaŋŋe. 2Gibiryemowu woko ki i kacokke; kare bibino ma dano ducu ma nekowu bitamo ni etye ka tic pi Lubaŋa. 3Gibitimo man i komwu pien pe giŋeyo Won, kadi an. 4Ento atittiwu lok magi wek ka karegi bio, wupo ni yam atittiwu pigi.\nTic pa Cwiny Maleŋ\n“Yam pe atito lok man botwu i acakki, pien onoŋo pud atye kwedwu. 5Ento koni adok bot ŋat ma ceŋ oora. Pe tye ŋat mo i kinwu ma penya ni. ‘Icito kwene?’ 6Cwinywu opoŋ ki kumu pien atittiwu lok man. 7Ento atye ka tittiwu lok ada, ni, bibedo ber botwu ka an acito; pien ka pe acito, ci Lacuŋudwar pe bibino botwu. Ento ka acito, ci abiore botwu. 8En ka obino, bimiyo lobo niaŋ i kom bal, ki kit ma atir, ki ŋolo kop; 9i kom bal, pien pe giye an; 10i kom kit ma atir, pien adok bot Won, pe dok wubinena; 11i kom ŋolo kop, pien laloc me lobo man doŋ giŋolle kop woko.\n12“Pud atye ki lok mapol me awaca botwu, ento pe wutwero kanyo koni. 13Ka Cwiny me ada bibino, en bitelowu i ada ducu; pien en pe bilok pire kene, ento gin ducu ma en biwinyo, biwaco botwu, bitittiwu gin ma bitimme anyim. 14En biketo deyo i koma, pien bikwanyo gin ma tuŋ bota, nyuttiwu. 15Gin ducu ma Won tye kwede mega; en mumiyo awacciwu ni, en bikwanyo gin ma tuŋ bota, nyuttiwu.\nCwercwinygi bilokke doko yomcwiny\n16“Odoŋ kare manok, pe dok wubinena; dok odoŋ kare manok, wubinena.” 17Lupwonnyene mogo guloko kekengi ni, “Man gin aŋo ma en waco botwa, ni, ‘Odoŋ kare manok, pe wubinena, dok odoŋ kare manok, wubinena’; dok ni, ‘Pien adok bot Won’?” 18Guwaco ni, “Man kono te lokke niŋo, ni, ‘Odoŋ kare manok’? Pe waniaŋ gin ma en tye ka waco.” 19Yecu oŋeyo ni gin mito penye, omiyo en owaccigi ni, “Wutye ka pennye kekenwu pi lok ma nen awacciwu, ni, ‘odoŋ kare manok, pe dok wubinena; dok odoŋ kare manok, wabinena’? 20Adada awacciwu ni, wubikok, wubikumo, ento lobo cwinye bibedo yom; cwinywu bicwer, ento cwercwinywu bilokke doko yomcwiny. 21Ka mwoc ogoyo dako, kumo, pien cawane doŋ oromo; ento ka doŋ onywal, pe po i can pien noŋo cwinye yom pi nywalo dano i lobo. 22Koni cwinywu cwer, ento abinenowu doki, ci cwinywu bibedo yom, pe tye ŋat mo ma bikwanyo yomcwinywu ki botwu. 23I nino meno pe wubipenya lok mo. Adada awacciwu ni, ka wubilego gin mo bot Won, en bimiyowu i nyiŋa. 24Nio koni yam pe wulego gin mo i nyiŋa; wulegi, wubinoŋo, wek wupoŋ ki yomcwiny.\nAn doŋ aloyo lobo\n25“Lok man atittiwu i carolok; kare bibino ma pe dok abilok kwedwu i carolok, ento abitittiwu ka maleŋ lok i kom Won. 26I nino meno wubilego i nyiŋa. Pe awacciwu ni abilego Won piwu, 27pien Won kikome marowu, pien wun wumara, dok wuye ni an aa bot Won. 28An aa bot Won, abino i lobo; doki aweko lobo, adok bot Won.”\n29Lupwonnyene guwaco ni, “Nen, koni iloko ka maleŋ, pe i carolok. 30Koni waŋeyo ni, in iŋeyo gin ducu, dok penyi pe dok mitte; pi man waye ni ia ki bot Lubaŋa.” 31Yecu odok iye ki gin ni, “Koni doŋ wuye? 32Kare bibino, bene doŋ oo, ma wubiket woko, ŋat acel acel i pacone, wubiweka kena. Ento pe atye kena, pien Won tye kweda. 33Awaco lok man botwu wek wubed ki kuc i an I lobo wutye ki can; ento wudi cwinywu, an doŋ aloyo lobo.”


2 Tekwaro 36 ACO85 - Lwak ma gin wegi lobo gukwa nyo - Bible Search\n2 Tekwaro 35 Ejira 1\n2 Tekwaro 36\nLoc pa Yekoakaj ki tur me kerre\n(2 Luker 23.31-35)\n1Lwak ma gin wegi lobo gukwa nyo Yekoakaj wod pa Yocia, ci guketo en kabaka me leyo ka tyen wonne i Jerucalem. 2Yekoakaj ocamo ker ma mwaka me ditte pyeraryo wiye adek, ci obedo ka loc i Jerucalem pi dwe adek. 3Lacen Kabaka me Ejipt oryemo Yekoakaj woko ki i ker ka oketo wel ajog mapek i kom jo Juda i wel me kilo alip abic me ryal ki kile pyerabic me jabu. 4-Kabaka me Ejipt oketo Eliakim omin Yekoakaj obedo kabaka me Juda ki me Jerucalem ci ocako loko nyiŋe Yekoyakim; ento Neko okwanyo Yekoakaj otero woko i Ejipt.\n(2 Luker 23.36–24.7)\n5-Yekoyakim ocamo ker ma mwaka me ditte pyeraryo wiye abic, ci obedo ka loc i Jerucalem pi mwaka apar wiye acel. Obedo ka tiyo gin ma nen marac i waŋ Rwot Lubaŋane. 6-Nebukadnejar kabaka me Babilon obino ka lweny i kome, CI omake otweye ki nyor ka otere kwede woko i Babilon. 7Nebukadnejar bene okwanyo jami mogo ki i kin jami ma gitiyo kwedgi i ot pa Rwot oterogi i Babilon, ci oketogi i gaŋ kalle i Babilon. 8Lok kom Yekoyakim mudoŋŋe ducu, ki tim me kipyeda ducu ma yam otiyo, kacel ici lok ma ginoŋo i kome, nen, gityeko coyone i buk pa Luker me Icrael ki me Juda, Wode Yekoyakin aye oleyo ka tyene.\nGitero Yekoyakin i Babilon i opii\n(2 Luker 24.8-17)\n9Yekoyakin ocamo ker ma mwaka me ditte aboro, ci obedo ka loc i Jerucalem pi dwe adek ki nino apar. Obedo ka tiyo gin ma nen marac i wan Rwot. 10-I dog oro en aye Nebukadnejar ocwalo luticce ka ome ci gutere wa i Babilon. Otero wa jami mabeco ma gitiyo kwedgi i ot pa Rwot. Ci oketo ominne Jedekia obedo kabaka me loyo jo Juda ki Jerucalem.\n(2 Luker 24.18-20)\n11-Jedekia ocamo ker ma mwaka me ditte pyeraryo wiye acel, ci obedo ka loc i Jerucalem pi mwaka apar wiye acel. 12Obedo ka tiyo gin ma nen marac i waŋ Rwot Lubaŋane. En pe omwolle i nyim lanebi Jeremia, ma oloko kwede lok ma oa ki bot Rwot. 13-Jedekia bene ojemo i kom kabaka Nebukadnejar ma yam omiyo en ekwono kwon ki nyiŋ Lubaŋa; omiyo cwinye obedo nwaŋ ma pe mito lokke bot Rwot, Lubaŋa pa Icrael. 14Ajwagi ma gin lutel kacel ki lwak mukene-gu ducu pe gugeno Rwot matwal, gubedo ka lubo gin me kwer pa rok mukene, omiyo gubalo kwede ot pa Rwot wo ko ma yam Rwot otyeko lonyo obedo leŋ i Jerucalem.\n15Rwot, Lubaŋa pa kwarigi, obedo ka cwalo lok botgi teretere kun oro lukwenane me tito botgi, pien kica omako en i kom lwakke ki pi kabedo mere; 16ento gin gubedo ka ŋalo lukwena pa Lubaŋa, ma gicayo lokke-gu, dok gijwiyo lunebine bene, nio ka akemo omako Rwot i kom lwakke, ma gin mo ma romo jukone doŋ pe.\n(2 Luker 25.8-21; Jer 39.8-10; 52.13-30)\n17-Rwot ocako kela kabaka pa jo Kaldaya ka lweny i komgi, ci oneko awobe ki pala lucwan ki i kabedo maleŋ ma i ot pa Lubaŋa, pe obedo ki kica i kom awobi nyo nyako, jo muteggi nyo jo muti; magi ducu Lubaŋa omiyogi woko i ciŋe. 18Ki jami ducu ma yam gitiyo kwedgi i ot pa Lubaŋa, jami madito ki matinone, ki lonyo ma gikano i ot pa Rwot, ki lonyo ma kabaka okano ki pa rwodine ducu, kabaka pa jo Kaldaya otero woko ducu i Babilon. 19Giwaŋo ot pa Lubaŋa woko, ka dok gimuko cel murumo Jerucalem, ci giwaŋo odi ma gibedo iye woko ducu ki mac, kun gibalo bene wa jami ma pigi tego. 20En otero jo ma guloyo ki i lak to i Babilon, ci gudoko opiine ki pa litinone nio ka ker me Percia ocuŋ matek. 21-Man obedo pi cobo lok pa Rwot ma yam oloko ki i dog Jeremia, nio wan ma lobo otyeko kwero cabitte ducu. Pi kare ducu ma lobo giweko ata noŋo tye ka kwero karene me yweyo mot macalo i ceŋ cabit, nio ka wel mwaka ocobo kakare ma oromo pyerabiro.\nCiro ociko ni jo Icrael gudok cen\n22I mwaka mukwoŋo me loc pa Ciro kabaka me Percia, wek lok pa Rwot ma yam oloko ki i dog Jeremia ocobbe kakare, cutcut Rwot otugo cwiny Ciro kabaka me Percia omiyo en otito lok oromo i lobo ma i te kerre ducu. En ocoyo lok man bene ki waraga ni, 23-“Ciro kabaka me Percia owaco kuman ni, ‘Rwot, ma en Lubaŋa me polo, otyeko miyo ker ducu ma i wi lobo i ciŋa, dok ocika ni ager ot pire i Jerucalem, ma tye i Juda. Bot ŋat mo keken ma i kinwu ma i kom lwakke ducu awaco ni, Rwot Lubaŋane myero obed kwede. Wek en oa ociti.’ ”


1 Petero 2 ACO85 - Pi meno, doŋ wubwot raccwiny ducu, - Bible Search\n1 Petero 1 1 Petero 3\n1Pi meno, doŋ wubwot raccwiny ducu, ki kit me goba ducu, ki kit me adwala, nyeko ki kit yet ducu. 2Wumit cak magili me cwiny, calo litino lukere ma pud ginywalogi nyen, wek omi wudoŋ nio i larre; 3-pien doŋ wutyeko bilo ber pa Rwot.\n4Wubin bote, en got makwo ma yam dano gukwero, ento ki bot Lubaŋa obedo got me wel ma en oyero. 5Wubin calo godi makwo, wek giged kwedwu ci wudok ot pa Lubaŋa me cwiny, wek wubed ajwagi maleŋ, ka wutyer gitum me cwiny ma Lubaŋa pwoyo, pi Yecu Kricito; 6-pien yam gicoyo ni,\n“Nen, doŋ aketo got me wel i Cion,\nma ayero me got me twok ot,\nŋat muye en, lewic pe bimako.”\n7-Pi meno, ki tuŋ botwu wun jo muye en, Kricito obedo me wel; ento ki bot jo ma pe guye en, tye macalo yam gicoyo ni,\n“Got ma lugedo gukwero,\nen aye odoko got madit me twok ot.”\n“Got ma miyo dano yokke ka giwoto,\nariya ma miyo dano poto.”\nGiyokke pien gukwero winyo lok pa Lubaŋa, macalo onoŋo yam giyubo pigi wa con.\n9-Ento wun wubedo rok ma giyero, ajwagi pa kabaka, rok maleŋ, jo pa Lubaŋa kikome, wek wutit pi tic me deyo pa ŋat ma olwoŋowu nia ki i piny macol wek wudony i leŋone me aura. 10-Yam onoŋo pe wubedo dano pa Lubaŋa, ento kombeddi doŋ wudoko jone; yam pe gitimo botwu kica, ento kombeddi doŋ gitimo kica botwu.\nKwowu obed calo kwo pa opii pa Lubaŋa\n11Wun ma amaro, abako doga botwu macalo wun wel, pe wun jo me lobo man, wukwer miti me kom woko ma lwenyo ki tipowu. 12Wubed ki kit maber i kin jo ma pe giŋeyo Lubaŋa, wek ka ce giyetowu ni wun lutim gin marac, gunen tic maber ma wutiyo, wek bene gumi deyo bot Lubaŋa i nino ma en bibino ka ŋolo kop iye.\n13Pi Rwotwa, myero wumine me bedo i te loc me twero ducu ma tye i kin dano, bot laloc madit, pien en aye ma loyo jo ducu, 14ki bot luloc ma en ocwalogi pi keto can i kom jo ma timo gin maraco, ki pi pwoyo jo ma timo gin ma atir. 15Pien Lubaŋa mito ni wuti gin ma atir, wek wumi jo mamiŋ ma gikwiya piny guliŋ woko. 16Wubed calo jo ma lone kengi, ento pe wuti ki locken meno pi timo gin marac; wubed giwu macalo opii pa Lubaŋa. 17Wuwor dano ducu. Wumar omegiwu. Wulwor Lubaŋa. Wuwor laloc madit.\nLanen me can pa Kricito\n18Wun opii, wumine kenwu i te loc pa Luditowu ki kit woro ducu, pe bot jo ma lukica ki jo mamwol keken, ento bot jo mager bene. 19Man aye gin ma gipwoyo, ka ce dano ciro arem ma noŋo cwinye tye i kom Lubaŋa, ka giune ma noŋo pe obalo. 20Gipwoyowu ki ŋo, ka wudiyo cwinwyu ma noŋo gipwodowu pi bal? Ento ka ce wudiyo cwinywu ma noŋo wutye ka neno can pi timo gin maber, meno aye Lubaŋa pwoyo. 21Pien gilwoŋowu pi gin meno; pien Kricito bene yam oneno can piwu, oweko botwu lanen maber me aluba, wek wulub kore. 22-Bal mo pe ma en otimo, doge bene pe oloko lok goba. 23-I kare ma dano guyete, en pe oyetogi. I kare ma en oneno can, pe oburo dano; ento omine kene bot ŋat ma ŋolo kop atir. 24-Ento en otiŋo balwa i kome kene i kom yatariya, wek wan wato i bal, ka doŋ wabed kwo i kit ma atir. Pi pwod ma gipwode kwede omiyo wucaŋ. 25Pien yam onoŋo wuŋak wurwenyo woko calo romi, ento kombeddi doŋ wudwogo bot Lakwat ki Lagwok tipowu.


Nia 1 ACO85 - Man aye nyiŋ awobe pa Icrael ma yam - Bible Search\nAcakki 50 Nia 2\n1-Man aye nyiŋ awobe pa Icrael ma yam gubino i Ejipt kacel ki Yakobo, kun ŋat acel acel bino ki jo nia i ode: 2Reuben, Cimeon, Levi, Juda, 3Icakar, Jabulon, ki Benjamin, 4Dan ki Naputali, Gad ki Acer. 5Litino pa Yakobo ducu giromo pyerabiro, kun onoŋo Yucepu doŋ tye i Ejipt. 6Ci Yucepu oto, ki omege ki yalwak ke ducu. 7-Ento likwayo pa Icrael gunya gumedde mapol; gunya, gudoko matek twatwal, ci gupoŋo lobo woko.\n8-Ka kabaka manyen oloyo Ejipt, ma yam pe ŋeyo Yucepu, 9ci ocako waco ki lwak ke ni, “Nenu, jo Icrael doŋ gidwoŋ twatwal, dok gitek, giloyowa woko. 10-Wubin wek watimugi ki ryeko, wek pe gunya twatwal; pien ka mony bipoto i komwa, ci giribbe ki lumerokwa ka lweny i komwa, ci giriŋo woko, giweko lobowa.” 11Pi meno guketo ludito ma loyo tic me romogi, ki tic madwoŋ; ci gugero ki Parao gaŋ kal ma nyiŋgi Pitom ki Ramcec, me kano cam. 12Ento ka gimedo can i komgi, gin bene ginya, gimedde, gipoŋo lobo malac, ci Luejipt gubedo ki lworo i kom jo Icrael. 13Pienno girido jo Icrael ki tic magwa, 14ma omiyo kwogi obedo ki peko pi tic matego me nyono lobo ki goyo matafali, ki kit tic ducu me poto; i dog ticgi ducu giridogi ki tic magwa.\n17Ento lucolo yam lworo Lubaŋa, ci pe, gutiyo kit ma kabaka me Ejipt ocikogi ento guweko litino co makwo. 18Mumiyo kabaka me Ejipt dok olwoŋo lucolmon, ci owaco botgi ni, “Wutimo kuman piŋo, ma wuweko litino co makwo-ni?” 19Lucol-mon guwaco bot Parao ni, “Pien mon jo Ibru pe girom ki mon Ejipt, pien komgi rom, miyo ginywal woko ma noŋo lacol-mon peya obino botgi.” 20Mumiyo Lubaŋa otimo lucol-mon ber; dano gunya gudoko matek twatwal. 21Pien lucolmon gulworo Lubaŋa, Lubaŋa omiyogi gudoko mego. 22-Parao dok ociko lwakke ducu ni, “Latin laco acel acel ma jo Ibru gunywalo wubibolo woko i kulu Nail, ento wubiweko litino anyira ducu gibedo makwo.”


Ejekiel 34 ACO85 - Rwot oloko kweda. Owacci, “Wod pa - Bible Search\nEjekiel 33 Ejekiel 35\nLok i kom lukwat me Icrael\n1Rwot oloko kweda. 2Owacci, “Wod pa dano, tit lok i kom lukwat pa jo Icrael, ma gin romina. Tit botgi lok ma an Rwot Lubaŋa atye ka wacone botgi kuman ni, Can i wiwu, wun lukwat me Icrael! Wugwoko komwu keken, ento pe wupito romina. 3Wumato cakgi, wuruko yer romo-gu, wuneko romi mucwe-gu me acamawu, ento pe wupito romina. 4Pe wubedo ka gwoko jo magoro, pe wucano jo ma komgi lit, pe wutweyo tyen jo ma gulimo ret, jo muŋak pe wudwokogi cen, pe wubedo ka yenyo jo ma gurwenyo, ento wubedo ka loyogi ki tek dok ki gero. 5-Kit meno guket woko, pien lakwatgi mo onoŋo pe; mumiyo romi gudoko cam pa ŋuu ducu. 6Romina guket woko gubedo ka lak ata i wi godi ducu ki i wi cere maboco-gu ducu. Romina guket woko i wi lobo ducu, ento ŋat mo pe ma oyenyogi nyo ma otemme me noŋogi.\n7“Kombeddi wun lukwat, wuwiny gin ma an Rwot atye ka wacone botwu. 8Adada kit macalo an Rwot Lubaŋa makwo-ni, myero wuwiny lokka. Romina doŋ gudoko lee me amaka, gudoko cam pa ŋuu, pien onoŋo pe gitye ki lakwat mo. Lukwat pe guyenyo romina, ento gubedo ka pito komgi keken, ma pe gubedo ka pito romina. 9Pi meno, wuwiny lokka, wun lukwat. 10An Rwot Lubaŋa atuco botwu atyer ni atye ki lok i komwu. Abikwanyo romina woko ki botwu, abimiyo pe wubedo lukwatgi matwal, dok bene pe doŋ wubimedde ki pito komwu kekenwu. Abilaro romina woko ki i dogwu, pe doŋ wubibedo ka camogi.\n11“An Rwot Lubaŋa, atito botwu ni an kikoma aye doŋ abiyenyo romina, dok abiketo cwinya me gwokogi. 12Kit macalo lakwat keto kwede cwinye me yenyo romine ma guket woko i kabedo ma tye ka maboco-gu, kit meno bene an abiketo cwinya me gwoko romina, abilarogi, akwanyogi woko ki i kabedo ducu ma yam guket iye i nino me pol ki mutu mapek macol licuc. 13Abikwanyogi ki i kin lurok, kun acokogi ki i wi lobo ducu, ci akelogi wa i lobogi kikome. Abimiyo gibedo ka cam i wi godi me Icrael, i ŋet waŋ it ma gunnye agunya, ki i kabedo ducu ma i lobo ka ma dano bedo iye. 14Abimiyo gicamo lum mabeco i kakwat maberre, ki i kabedo ma tye i wi godi maboco me Icrael; gibibuto kunnu i olet ma lobone ber me kakwat, dok gibicamo lum mabeco i wi godi me Icrael. 15An kikoma aye abibedo lakwat romina, ci abimiyo gibuto piny, man Rwot Lubaŋa ma owaco. 16Abiyenyo romi ma gurwenyo, dok abikwanyo romi ma yam gitye ka lak ata adwokogi cen, abitweyo tyen romi ma ret tye iye, abimiyo romi magoro gijiŋ gidoko tek, dok abiketo waŋa me ne-no romi mucwe ki mategone; abipitogi i kit ma atir.\n17“Kombeddi doŋ, wun romina, an Rwot Lubaŋa atittiwu ni abiŋolo kop i komwu wun ducu, kun apoko kinwu woko, aketo jo mabeco pat, ki jo maraco bene aketogi pat kaikengi; apoko romi woko ki i kom dyegi. 18Lum ma wucamo i kakwat maber-ri mono pe romowu, ma weko wunyono lum mukene wo ko piny ki tyenwu-ni? Dok bene wumato pii maleŋ, ento wurubo pii mukene ki tyenwu wubalo woko! 19Wutamo ni myero romina gucam lum ma doŋ wunyono woko piny ki tyenwu, dok wumito gumat pii ma wurubo ki tyenwu wubalo wokoni?\n20“Pi meno, an Rwot Lubaŋa doŋ abiŋolo kop i kin romi mucwe ki romi mujony. 21Kitmacalo wubedo ka coro romi magoro ki lakŋetwu ki gwokwu, kun wutuco igi woko pil ki tuŋwu, wumiyo guket gucito woko wa ka maboco-ni, 22an abilarogi, pe gibibedo me amaka pa ŋuu; ci abiŋolo kop i kin romi ki romi luwotgi. 23-Abiketo laticca Daudi bedo lakwatgi, lakwat acel keken; en bipitogi kun bene bedo lakwatgi. 24-Doŋ an Rwot Lubaŋa abibedo Lubaŋagi, ki laticca Daudi bibedo rwot i kingi. An Rwot doŋ atyeko loko man. 25Abiketo gicikke me kuc kwedgi kun atyeko ŋuu ma yelogi-ni woko ducu ki i lobogi, wek doŋ gubed i dye tim laboŋo ayela mo, kun bene gibuto wa i buŋa. 26Abimiyo gum i komgi ki i kom kabedo ducu murumo got mera maleŋ, Dok abimiyo kot cwer botgi i kare ma noŋo gimito, kot kikome, ci bikelo gum botgi. 27Yadi ducu me tim binyako nyiggi, ki lobo bene bimiyo ginapita ma gipuro iye cek nya mabup, man miyo gibedo i lobogi laboŋo ayela mo. Ka doŋ alaro jona woko ki i ciŋ jo ma yam gulokogi gudoko opiigi, kun bene aturo rii okol ma yam gitweyogi kwede woko, ci doŋ gibiŋeyo ni an aye a Rwot. 28Pe doŋ gibibedo lee me amaka pa lurok matwal, kadi ki ŋuu me tim bene doŋ pe bimwodogi; gibibedo maber laboŋo ayela mo, dok bene ŋat mo pe ma bimiyo gibedo ki lworo. 29Abimiyogi ŋom maber ma ceko cam mabup atika, ma bimiyo kec doŋ pe binekogi matwal i lobogi, doŋ pe gibibedo ginacaya pa jo me rok ducu. 30Ci gin ducu gibiŋeyo ni an aye a Rwot Lubaŋa gi, atye ka gwokogi, dok bene gin jo me ot pa Icrael gin jona. Man Rwot Lubaŋa ma owaco. 31Doŋ wunromina, an aye ma akwayowu i oletta, an Lubaŋawu,” man Rwot Lubaŋa ma owaco.


KWAN I LEB Acholi Afrikaans Albanian American Sign Language Amharic Arabic Azerbaijani Azerbaijani (Cyrillic) Bashkir Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Croatian Czech Danish Dutch English (Leb Muno) Estonian Fijian Finnish French Ga Georgian German Greenlandic Grik Guarani Haitian Creole Hausa Hiligaynon Hindi Hungarian Iloko Indonesian Italian Japanese Kinyarwanda Korean Krio Kwanyama Latvian Lhukonzo Lithuanian Luganda Macedonian Malagasy Maya Mexican Sign Language Myanmar Nepali Norwegian Oromo Ossetian Pangasinan Papiamento (Curaçao) Peruvian Sign Language Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Setswana Seychelles Creole Shona Sinhala Slovak Slovenian Spanish Swahili Swedish Tagalog Tajiki Tatar Thai Tiv Tongan Tsonga Turkmen Tzotzil Ukrainian Urdu Uzbek Vietnamese Xhosa Yoruba Zulu\nLUNYODO ducu ginywako i timo gin mo acel ma pud cungo wi dano woko. Lanyodo acel acel miyo gin mo ki i kome. Macalo adwogine, gin mo dongo i i dako doko dano ma kwo. Pi meno, pe bedo me ur ni ka kinywalo latin, dano giloko iye ni “nywal obedo gin me tango.”\nNywalo latin pud nongo obedo acakki me tic mapol ma lanyodo myero otim. I acakki, lutino matino nongo pe gitwero kwo labongo lunyodogi, ka gimedde ki dongo, jami ma gimito dong kato jami me kom keken. Gicako mito kony me dongo i tamgi, i komgi, i kitgi, i kit ma giwinyo kwede, ki dong i yo me cwiny.\nWek gudong maber, lutino myero gunong mar pa lunyodo. Kadi bed wacone ki dog ni amari pire tek, ento mar myero onen i tic. Ada, lutino gimito lanen maber pa lunyodo. Gimito tira i lok me kit, ki cik ma konyogi me kwo. Man mitte cakke i mwaka me tinogi. Tur cwiny twero timme nyo timme ka lutino gunongo kony mot ma dong pe konyo.\nCik ma pud dong giber loyo ma kitwero nongone ginonge i Baibul. Pwony ma jenge i Baibul tye ki kony ma lapore peke. Pwony ma kit man miyo lutino giniang ni gin ma kitye ka waccigi-ni kara pe obedo gin ma dano waco, ento gin ma Lacwecgi, Wongi me polo aye waco. Man weko tira ma kimiyo bedo ki teko ma lapore pe.\nBaibul cuko cwiny lunyodo me tic matek adada me miyo cik matir omok i wi lutinogi. Ento ka lutino gidongo, lunyodo pol kare ginongo tek me lok kwedgi i kom jami ma pigi tego. Buk man, Nong Pwony ki Bot Lapwony Madit, kicoyo me gengo gin ma kit meno wek pe otimme. Bimiyo bot lunyodo ki lutinogi jami me cwiny ma gitwero kwano kacel. Ento makato meno, myero omi kubbe i yo me lok obed tye i kin lutino ki jo ma gikwano buk man kwedgi.\nIbinongo ni buk man miyo kare ki latin wek omi lagam. Lapeny mogo ma rwatte kiketogi i kabedo me akwana. Ka io i lapeny magi, ibineno lain calo eni (—). Man tye me poyo wi ni myero kong icung manok dok cuko cwiny latin me miyo lagam nyo tamme. Lutino gimaro nywako i timo gin ma tye. Ka pe, ci mitigi rweny woko oyot.\nEnto ma pire tek loyo, lapeny magi bikonyi me niang tam pa latin. Tye ni, latin romo miyo lagam mo ma pe tye kakare. Ento lok ma lubo lapeny acel acel tye me konyo latin wek odong tamme i yo mupore.\nGin mukene maber aye ni buk man tye ki cal makato 230 kulu. Pol pa cal magi gitye ki coc ma loko i komgi ma cuko cwiny latin me waco tamme, kun jenge i kom gin ma en neno dok kwano. Pi meno, ngi cal magi wun ki latin. Cal magi romo bedo yo maber atika me pwony ma miyo latin niang jami ma pigi tego ma kitye ka pwonyone.\nKa latin opwonyo kit me kwan, cuk cwiny latin me kwano buk man boti ki dok pire kene. Ka en bedo ka kwanone, ci tira maber man moko i wiye ki dong i cwinye. Ento me jingo mar ki woro i kin in ki latinni, omyero wukwan buk man kacel, dok wukwan kare ki kare.\nLutino pe gitye ki gwok mo keken i kom tim me buto, tim me tyet, ki tim mukene maraco ma onongo bene dano pe gitamo pigi i mwaki manok mukato angec. Pi meno, gimito gwok, ma buk man miyo i yo mupore dok atyer ka maleng. Ento lutino omyero kiwek gunge Wang It me ryeko ducu, Wonwa me polo, Lubanga Jehovah. Man aye gin ma Yecu, Lapwony Madit-ti otimo kare ducu. Wageno ni buk man bikonyo in ki jo me odi me yubo kwowu wek wuyom cwiny Jehovah, wek wunong mot me labed naka.


Tic Pa Lukwena 15 ACO85 - Ento jo mogo gubino ki i - Bible Search\nTic Pa Lukwena 14 Tic Pa Lukwena 16\nTic Pa Lukwena 15\nLukiko madit ma obedo i Jerucalem\n1-Ento jo mogo gubino ki i Judaya ma gupwonyo utmego ni, “Ka pe gilirowu macalo kit pa Moses tye, pe wutwero larre.” 2Mumiyo Paulo ki Barnaba gubedo ka laro lok ki pyem kwedgi matek. Ci giyero Paulo ki Barnaba ki jo mukene, gicwalogi Jerucalem bot lukwena ki ludoŋo pi lok man. 3Kit meno ka lwak muye Yecu gutyeko lwokogi ci guwok ki i Poiniki ki lobo Camaria kun gitito kit ma Lurok gulokke kwede bot Kricito ci gukelo yomcwiny madwoŋ bot utmego ducu. 4Ka guo i Jerucalem, lwak muye Kricito, kacel ki lukwena ki ludoŋo, gujologi maber, ci gutuco gin ducu ma Lubaŋa obedo ka tiyone kwedgi. 5Ento jo mogo ma guye ma gitye i dul pa Lubaparicayo gua malo bene kun giwaco ni, “Myero koŋ gilirgi, ki cikogi ni gumak cik pa Moses.”\n6Lukwena ki ludo jo gucokke gugurre ka laro lok man. 7-Ka pyem doŋ obedo dwoŋ, ci Petero oa malo owaco botgi ni, “Utmego, wun wuŋeyo ni yam con Lubaŋa oyero an ki i kinwu ni Lurok gibiwinyo lok me kwena maber ki i doga ka guye. 8Dok Lubaŋa ma ŋeyo cwiny dano ducu obedo cadengi pi miyogi cwiny Maleŋ macalo yam omiyo botwa. 9En pe oketo nipoko i kinwa ki gin, ento olonyo cwinygi pi niye. 10Piŋo wun wutemo i Lubaŋa ma wumito riyo okol mapek i ŋut lupwonynye ma tiŋone oloyo kwarowa kadi wa wan bene? 11Ento wan waye ni wabilarre pi kica pa Rwotwa Yecu, ki gin bene kit meno.”\n12Ka doŋ jo mucokke ducu guliŋ mot, kun giwinyo ka Barnaba ki Paulo gitito kit lanyut ki taŋo ma Lubaŋa obedo ka tiyogi ki ciŋgi i kin Lurok. 13Ka doŋ gutyeko lokgi, ci Yakobo ogamo ni, “Utmego, wuwinya. 14Cimeon doŋ otito kit ma Lubaŋa okwoŋo nyuto kwede ni eparo pi Lurok kun okwanyo ki i kingi lwak ma gilwoŋo ki nyiŋe. 15Man aye lok ma yam lunebi gucwako, macalo gicoyo ni,\n16-‘I ŋe meno abidwogo\nci abigero aduc pa Daudi ma yam opoto piny-nyi,\nabigero odoco ka ma yam oballe,\nabiroco odoco amiyo cuŋ maber,\n17wek jo mudoŋŋe guyeny Rwot,\nkacel ki Lurok ducu ma gilwoŋogi ki nyiŋa.\n18Meno Rwot aye ma owaco ma omiyo lok meno oŋene nia wa con.’\n19Mumiyo an aŋolo ni, pe myero wayelu Lurok ma gulokke bot Lubaŋa, 20-ento myero wacoyu warag botgi ni pe gucam gin mo ma gityero i nyim jogi, pien odoko gin me kwer, pe gutim tim tarwaŋ, pe gucam riŋo lee ma gideyo adeya, pe gucam remo. 21Pien cakke i kare macon Moses tye ki jo ma gitito lokke i gaŋ ducu, kun gikwano cikke i kacokke i ceŋ cabit ducu.”\nWaraga bot Lurok ma guye Yecu\n22Ka doŋ lukwena ki ludoŋo, kacel ki lwak muye Kricito ducu, gutamo ni ber giyer dano ki i kingi, gicwalgi i Antiokia kacel ki Paulo ki Barnaba. Ci gucwalo Juda ma gilwoŋo Barcaba, ki Cira, gin aye jo ma gidito i kin utmego, 23gumiyogi waraga ma kwanne kit man ni, “Bot utmego ma Lurok ma i Antiokia ki Ciria ki Cilicia. Wan utmegiwu ma lukwena ki ludoŋo wamotowu mada. 24Wawinyo ni dano mogo ma gua ki botwa gubedo ka yelowu ki lok mapol, ki rubo tamwu woko, kadi bed wan pe wacikogi ki kit lok macalo meno. 25Pi meno wan ka wacokke waneno ni ber wayer dano wacwalgi botwu kacel ki Barnaba ki Paulo, ma wamarogi twatwal, 26gin jo ma doŋ gudyero kwogi pi Rwotwa Yecu Kricito. 27Mumiyo wacwalo botwu Juda ki Cira, gin bene kikomgi gibititowu lok ki doggi ma rom ki man ma wacoyo-ni. 28Cwiny Maleŋ oneno ni ber, kacel ki wan bene, pe waket yec mapek twatwal i komwu makato lok magi ma pigi tego: 29pe wucam gin ma gityero bot jogi, pe wucam remo ki riŋo lee ma gideyo adeya, pe wutim tim mo me tarwaŋ. Ka wugwokke i kom meno ducu, ci wubitimo ber. Doŋ wubed maber.”\n30Kit meno ka gicwalogi, ci gin gucito i Antiokia; ka doŋ gucoko lwak kacel, ka gimiyogi waraga. 31Ka jo kunnu gutyeko kwano, ci cwinygi obedo yom i kom lok ma gicoyo iye me cuko cwinygi. 32Juda kacel ki Cira, ma gin bene lutit lok pa Lubaŋa, gucuko cwiny utmego ki lwak lok mapol ma miyogi teko. 33Ka gutyeko nino mapolpol kunnu, ci gulwokogi ki kuc i kare ma gidok bot utmego ma yam gucwalogi-ni. [ 34Ento Cira otamo ni ber edoŋo kunnu.] 35Ento Paulo ki Barnaba gudoŋ i Antiokia, kun gipwonyo dano ki tito lok pa Rwot, kacel ki jo mukene mapol bene.\nPaulo ki Barnaba gupokke woko\n36I kare mo Paulo owaco ki Barnaba ni, “Bin wek wadok ka limo utmego ma i gaŋ ducu ma yam watuco iye lok pa Rwot, wanen kit ma gitye kwede.” 37Ci Barnaba onoŋo mito ni giwot ki Jon ma nyiŋe mukene Marako, 38-ento Paulo otamo ni pe dok ber me tero dano ma yam oa owekogi i Pampulia, pe woto kwedgi i dog tic. 39Ci gubedo ka laro lok magwa, nio ka kingi opokke woko. Barnaba owoto ki Marako ci gukwaŋo nam gucito i Caiprac, 40ento Paulo oyero Cira ci gua ka doŋ utmego gumiyogi i ciŋ Rwot wek okonygi ki kicane. 41Owoto obaro i Ciria ki Cilicia kun miyo tekcwiny bot lwak muye Kricito.


Nia 20 ACO85 - Lubaŋa oloko lok man ducu kun waco ni, - Bible Search\nNia 19 Nia 21\n1Lubaŋa oloko lok man ducu kun waco ni, 2“An a Rwot Lubaŋani, ma yam akwanyi woko ki i lobo Ejipt, i ot me opii.\n3“Pe ibed ki lubaŋa mukene kono an kena.\n4-“Pe iti cal apayani mo, nyo cal gin ma tye malo i polo, nyo ma tye piny i wi lobo, nyo gin ma tye i pii ma i te lobo. 5-Pe iryebbe piny i nyimgi, pe iworgi; pien an aye a Rwot Lubaŋani, an Lubaŋa ma lanyeko. Aketo can i kom likwayo pi bal pa kwarogi nio wa i yalwak me adek ki me aŋwen pa jo ma gikwera, 6ento abinyuto mar ma pe lokke i kom jo alip ki alip ma gimara, ma gimako cikka.\n7-“Pe ilwoŋ nyiŋ Rwot Lubaŋani me noŋo; pien Rwot bimiyo kop loyo dano ma lwoŋo nyiŋe me noŋo.\n8-“Po pi nino me cabit, ikwer obed maleŋ. 9-Ibitic matek nino abicel, kun itiyo iye ticci ducu; 10ento nino me abirone en aye cabit pa Rwot Lubaŋani. I nino meno pe igud iye tic mo, in kikomi, nyo wodi, nyo nyari, kadi opiini, kadi aŋecani, kadi dyaŋŋi, kadi labedo ma bedo i kinwu; 11-pien i nino abicel aye Rwot yam otiyo iye polo ki nam ki jami ducu ma tye iye, ci oywe i kom nino me abiro; mumiyo Rwot omiyo gum i kom nino me abiro, olonyo obedo maleŋ.\n12-“Wor woru ki meni, wek iri pi kare malac i lobo ma Rwot Lubaŋani bimiyo boti.\n14-“Pe itim abor.\n15-“Pe ikwal gin mo.\n16-“Pe ibed caden me goba i kom lawoti.\n17-“Cwinyi pe opukke i kom ot pa lawoti; cwinyi pe opukke i kom dako pa lawoti, kadi opiine nyo aŋecane, nyo twonne, nyo kanane, nyo kadi gin mo ma lawoti tye kwede.”\n18-I kare meno ka dano guneno piny mor ki lutkot ma bedo ka wil awila, ki dwan obute ki yito muboyo kom got, ci lworo omakogi, komgi omyel. Gucuŋ ki cen ka mabor, 19ci guwaco bot Moses ni, “In aye ilok kwedwa, ci wabiwinyo; ento pe iwek Lubaŋa aye olok kwedwa; miyo wato.” 20Ci Moses owaco bot lwak ni, “Pe wulwor; pien Lubaŋa obino ka temo cwinywu, wek wubed ki lworo i kome, wek pe wubal.”\n21Ci lwak gucuŋ ki cen ka mabor, kun Moses cito cok ki pol macol licuc ka ma Lubaŋa tye iye.\nCik ma mako keno tyer\n22Rwot owaco bot Moses ni, “Wac bot jo Icrael kit man ni, ‘Wun doŋ wuneno piwu kenwu ni Rwot otyeko lok kwedwu ki i polo. 23Pe wubitiyo cal lubaŋa me ryal me nywako bedo kacel kweda, pe wubitiyo cal lubaŋa me jabu bene piwu kenwu. 24Wutina keno tyer ki lobo, wutum iye gitum awaŋa ki gityer lakwecwiny, romiwu ki twoniwu; i kabedo ducu ma aketo iye nyina me po, abibino iye ka miyowu gum lobo ki 25-Ka ibitiyo keno tyerra ki got, pe ican ki got ma gipayo; pien ka iketo iye giticci me payone, ci noŋo ipyedde i kome. 26Dok pe wuit ki rwom i keno tyerra, miyo komwu binen ka wuito.’


2 Luker 7 ACO85 - Elica owacce ni, “Winy lok pa Rwot: - Bible Search\n2 Luker 6 2 Luker 8\n2 Luker 7\n1Elica owacce ni, “Winy lok pa Rwot: Rwot owaco kuman ni, ‘Diki ka onyoo moko kwon mapwotte adita acel gibicato ki cekel acel, ki cayiri adita aryo gibicato pi cekel acel ki i dog gaŋ me Camaria.’ ” 2Ladit me askari ma kabaka jeŋo ciŋe i kome, ogamo dog dano pa Lubaŋa ni, “Ka ce Rwot kikome aye biyabo wan dirica ki i polo, ci meno bitimme?” Elica ogamo ni, “In ibineno ki waŋi, ento pe ibicamone.”\n3I kare-nu onoŋo tye jo aŋwen ma ludobo ma gibedo i dog gaŋ; gubedo ka pennye kekengi ni, “Piŋo wabedo kany nio ka wato? 4Kadi wawac ni, ‘Wek wadonyu i gaŋ,’ kec bene tye i gaŋ, wabito ki kunnu; ka wabedo kany, wato woko bene. Doŋ wubin, wacitu kombeddi wa i gony pa jo Ciria. Ka pe gunekowa ci wabikwo, ka gunekowa ci wabito.” 5Gucako a ma piny pud ribiribi, gucito wa i gony pa jo Ciria; ento ka guo i dog gony pa jo Ciria nen, dano mo pe kunnu. 6Pien Rwot omiyo jo Ciria guwinyo dwan lwak gadigadi lweny, ki pa aguragura, ki dwan mony madwoŋ, omiyo gubedo ka lok kekengi ni, “Nen, kabaka me Icrael owilo mony pa kabaka pa jo Kit ki luker me Ejipt, gubino i komwa.” 7Omiyo gutwarre woko ki ŋwec ma piny pud ribiribi gularo kwogi, ci guweko kemagi, ki aguraguragi, ki kanagi, i gony ki berre, guriŋo gularo kwogi. 8Ka ludobo meno guo i dog gony, gudonyo i kema mo, gucamo, gumato, ci gutiŋo ryal mogo ki jabu ki boŋŋi-gu, gucito gukanogi woko; ka dok gudwogo cen, gudonyo i kema mukene bene, gutiŋo jami ma tye iye, gucito gukano.\n9Ka dok guloko kekengi ni, “Gin ma watimo-ni pe ber. Tin aye nino me lok maber; ka waliŋ nio ka piny odoko leŋ, ci can bipoto i komwa; doŋ wubin, wacitu wacitit bot jo ma i ot pa kabaka.” 10Ci gucito gulwoŋo lugwok dog gaŋ, gutito botgi ni, “Wan wacito wa i gony pa jo Ciria, nen, dano mo pe onen nyo owinnye kunnu, gin mo pe, kono lwak aguragura ki lwak kana keken ma gitweyogi, ki kema bene tye ma giwekogi ki berre.” 11Lugwok dogcel gudaŋŋe matek, ci gitito pire bot jo pa kabaka. 12Kabaka ocako a malo i dyewor, owaco bot luticce ni, “Abitittiwu kit ma jo Ciria guyubbe kwede ka lweny i komwa. Gin giŋeyo ni watye ki kec; omiyo guweko gony gucito woko ka kanne wa i bar kun gitamo ni, ‘Ka ce gukatti woko ki i gaŋ ci wabimakogi makwo ka wadonyo i gaŋ.’ ” 13Laticce mo acel owacci, “Koŋ giwcal jo mogo ki aguragura abic ki i kin mewa mudoŋ, pien jo ma gidoŋ kany gibito macalo lwak jo Icrael ducu ma doŋ guto gutum woko-ni; wek koŋ wacwalgi ci wanen kite.” 14Gucako kwanyo jo aryo ma luriŋ ki aguragura, kabaka ocwalogi i kor mony pa jo Ciria kun wacci, “Wucit wunen.” 15Gucito gulubo korgi wa i Jordan; nen guweko jami i korgi ki ginaruka-gu ki lwak jami ma jo Ciria gubolo pi laro komgi. Lukwena gudwogo gutito bot kabaka.\n16Lwak gumol woko, guyako gony pa jo Ciria, ci adita acel me moko kwon mapwotte gicato pi cekel acel, ki adita aryo me cayiri pi cekel acel, kit ma yam Rwot owaco-ni. 17I kare meno onoŋo kabaka oketo ladit me askari ma en jeŋo ciŋe i kome me bedo lagwok dog gaŋ; dano gunyono en ki tyengi i dog gaŋ, ci oto woko, kit ma dano pa Lubaŋa owaco i kare ma kabaka ocito bote-ni. 18Pien ka dano pa Lubaŋa nene owaco bot kabaka ni, “Adita aryo me cayiri gibiwilo ki cekel acel, ki adita me moko kwon mapwotte pi cekel acel, di ki ka onyoo ki i dog gaŋ me Camaria,” 19ladit me askari ogamo dog dano pa Lubaŋa ni, “Ka ce Rwot kikome aye biyabo wan dirica ki i polo, ci jami ma kit meno bitimme?” En ogamo ni, “In kikomi ibineno ki waŋi, ento pe ibicamone.” 20Ci otimme i kome kit meno, pien dano gunyone ki tyengi ki i dog gaŋ ci oto woko.


Jeremia 42 ACO85 - Ludito wi mony ducu, kacel ki - Bible Search\nLok pa Jeremia bot Yokanan\n1Ludito wi mony ducu, kacel ki Yokanan wod pa Karea ki Ajaria wod pa Kocaya, gubino ki lwak dano ma kitgi patpat, jo matino ki jo madito ducu, gubino cok, 2ci guwaco bot lanebi Jeremia ni, “Tim gin ma waŋ wabako dogwa boti pire! Leg Rwot Lubaŋawa piwa. Leg pi waŋ ducu ma wadon lam onoŋo wadwoŋ, ento kit macalo ineno, kombeddi doŋ wadon jo manok keken. 3Legi, wek Rwot Lubaŋawa onyut botwa yo ma myero walubi ki gin ma myero watim.” 4Lanebi Jeremia odok iye botgi owacci, “Doŋ awinyo lokwu; pi meno abilego Rwot Lubaŋawa piwu kit macalo onoŋo wupenya, kit gin ducu ma Rwot bidok iye ki wun an abitito botwu. Pe abikano kit gin mo wacel ma pe atito botwu.”\n5Ci guwaco bot Jeremia ni, “Rwot myero obed caden me ada dok ŋat ma genne i komwa me timowa rac ka ce pe wabilubo lok ducu ma Rwot Lubaŋani bicwali kwede botwa. 6Kadi bed gin maber nyo marac, waŋ wabilubo lok pa Rwot Lubaŋawa ma wacwali bote-ni. Ka walubo lokke ci wabibedo giwa maber.”\nRwot ogamo lega pa Jeremia\n7Lacen i ŋe nino apar Rwot oloko ki Jeremia. 8Ci Jeremia olwon o Yokanan wod pa Karea, ki ludito wi mony ducu ma onoŋo gitye kacel kwede, ki lwak dano ducu, jo matino ki madito. 9Ka doŋ owaco botgi ni, “Rwot, Lubaŋa pa Icrael, ma wucwala hote ki lega me bako dogwu-ni owacci, 10‘Ka ce wumito bedo i lobo man abigerowu wucuŋ matek macalo ot, pe abiretowu woko piny; abipitowu pe abiputowu woko. Doŋ aŋut pi can ma onoŋo aketo i komwu ca. 11Pe doŋ wubed ki lworo i kom kabaka me Babilon. Pe wulwore, pien atye kwedwu; abilarowu dok abikwanyowu woko ki i ciŋe. 12Kica bimaka i komwu ci amiyo en bene kica make i komwu ci miyo wubedo i lobowu kikome.’ 13Ento wun jo ma wudoŋ i Juda pe myero wukwer winyo lok pa Rwot Lubaŋawu kun wukwero bene bedo i lobo man woko. 14Pe myero wuwacci, ‘Pe, waŋ giwa wabicito wabedo i Ejipt, ka ma pe wabineno iye lweny mo doki ki waŋwa, dok bene pe wabiwinyo koko tum ma gikuto pi lweny, ki kec bene pe binekowa.’ 15Wuwiny lok pa Rwot, wun jo ma wudoŋ i Juda. Rwot me mony, Lubaŋa pa Icrael, owaco kuman ni, ‘Ka ce doŋ wumoko tamwu me cito me bedo i Ejipt, 16ci lweny ma wulworoni binoŋowu kunnu i lobo Ejipt; ki kec bene ma wulworo-ni bilubowu kunnu, ci wubito woko i lobo Ejipt. 17Jo ducu ma doŋ gumoko tamgi me cito me bedo i Ejipt gibito, nyo i lweny, nyo kec aye ma binekogi, kono two gemo gire. Pe tye ŋat mo i kingi ma bidoŋ bedo kwo, ŋat mo bene pe ma bibwot ki i can ma abikelo aketo i komgi-ni.’\n18“Rwot me mony, Lubaŋa pa Icrael, owaco kuman ni, Kit macalo yam atoyo kinigana ki akemona i kom jo ma gibedo i Jerucalem, kit meno bene abionyo akemona woko i komwu ka ce wucito i Ejipt. Wubidoko lok lacen dano, gin ma kelo lworo madwoŋ, ki gin ma dano gibedo ka loko lok aŋec i komgi. Pe dok wubineno kabedo man matwal. 19Rwot doŋ owaco botwu wun jo ma wudoŋ i Juda ni, ‘Pe wuciti i Ejipt.’ Myero wuŋe atikatika ni an doŋ atyeko cikowu i kare man 20ni wun doŋ wuŋak woko ma doŋ wumito ada ni kwowu orweny woko. Wun wucwala ni acit bot Rwot Lubaŋawa kun wuwacca ni, ‘Leg Rwot Lubaŋa piwa! Tit botwa bene gin ducu ma en owaco ni wati, ci waŋ bene wabitiyo.’ 21Nen, kombeddi dog atito botwu, ento wun wukwero lubo gin ducu ma Rwot Lubaŋawa oora ni atit botwu. 22Pi meno kombeddi myero wuŋe atikatika ni wubito i lweny, kec binekowu, ki two gemo bene binekowu i kabedo ma wumito twatwal me cito iye-ni.”


Anga ma Obedo Gog ki Magog? | Pwony me Anyama\nKWAN I LEB Acholi Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Danish Drehu Dutch Efik English (Leb Muno) Estonian Fijian Finnish French Georgian German Grik Guarani Gujarati Gun Haitian Creole Hausa Hiligaynon Hindi Hiri Motu Hungarian Ibru Icelandic Igbo Iloko Indonesian Isoko Italian Japanese Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kongo Korean Krio Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mixe Mongolian Ndebele (Zimbabwe) Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Romanian Runyankore Russian Samoan Sango Serbian Serbian (Roman) Seychelles Creole Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Thai Tigrinya Tiv Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus)\nNga ma obedo Gog ki Magog ma kitito pire i buk pa Ejekiel-li?\nPi mwaki mapol, bukkewa obedo ka tito ni meno Gog ki Magog obedo nying ma kimiyo ki Catan Larac-ci i kare ma kibole piny ki i polo. Niango man onongo jenge i buk me Niyabo pien waco ni Catan Larac-ci aye bitelo lweny i kom jo pa Lubanga i twok lobo ducu. (Yabo 12:1-17) Pi meno, onongo kitamo ni Gog bene obedo nying Catan.\nEnto, kit ma kitito kwede lok man okelo lapeny mapol ma pigi tego. Pingo? Nen kong lok man: I kare ma tye ka lok i kom kare ma kibiloyo iye Gog, Jehovah owaco ni: “Abimiyo komi dong doko cam pa kwa winyo ducu ma camo ringo ki pa nguu-gu.” (Ejek. 39:4, NW) Jehovah dok omedo ni: “I nino meno abimiyo kabedo me yik bot Gog i lobo Icrael . . . Gog ki jo me dul monnye ducu gibiyikogi kunnu.” (Ejek. 39:11) Ento “kwa winyo ducu ma camo ringo ki pa nguu-gu” gitwero camo kom cwec me cwiny nining? Kitwero miyo “kabedo me yik” bot Catan i lobo nining? Baibul nyuto ka maleng ni Catan kibitweyo i bur ma tere pe gik pi mwaka 1,000, pe ni kibicamo kome nyo giyike.—Yabo 20:1, 2.\nKitito botwa ni i agikki me mwaka 1,000, kibigonyo Catan ki i bur ma tere pe gik-ki dok “en bikatti woko cito ka bwolo rok ducu ma tye i but piny, ma en aye Gog ki Magog, bicokogi bene pi lweny.” (Yabo 20:8) Ento Catan twero bwolo Gog nining ka en obedo Gog? Pi meno, “Gog” pe obedo Catan ma kiloko i kome i buk pa Ejekiel-li nyo Niyabo.\nCi dong, anga ma obedo Gog ki Magog? Me gamo lapeny man, omyero wangi Ginacoya me niang anga ma bilweny i kom jo pa Lubanga. Baibul pe loko i kom lweny pa “Gog ki Magog” keken ento bene loko i kom lweny pa “kabaka me lobo ma yo tung acam” ki pa “luker me lobo.” (Ejek. 38:2, 10-13; Dan. 11:40, 44, 45; Yabo 17:14; 19:19) Lweny magi mono gicung pi lweny aryo mapat pat? Pe kumeno. Baibul tye ka lok i kom lweny acel ento otiyo ki nying mapat pat. Pingo wawaco kumeno? Pien Ginacoya wacciwa ni rok ducu gibiribo wigi kacel i lweny man me agikki ma bitugo lweny me Armagedon-ni.—Yabo 16:14, 16.\nKa waporo Ginacoya magi ducu ma giloko i kom lweny me agikki ma bitimme i kom jo pa Lubanga-ni, man miyo waniang ni Gog ki Magog pe obedo nying Catan ento lobbe ma guribbe kacel. Tika “kabaka me lobo ma yo tung acam” aye bitelo lobbe magi? Pe waromo wacone ni tye kumeno. Ento lok meno twero rwatte ki gin ma Jehovah owaco i kom Gog ni: ‘Ia ki i kabedoni ma tye ka mabor i lobo ma tye yo tung acam. Ibibino kun itelo wi dul mony madit dok matek ma askari ma gitye iye gua ki i rok ducu, gin ducu jo ma ngweco ki aguragura.’—Ejek. 38:6, 15.\nI yo acel-li, lanebi Daniel, ma obedo yalwak pa Ejekiel-li oloko i kom kabaka me lobo ma yo tung acam ni: “Lok ma biwinnye kun a ki yo tung wokceng ki yo tung acam bimiyo cwinye poto; en bia cito kunnu ki twon akeca madit ka jwero dano woko ki neko jo mapol bene. En biguro kemane madito i kin nam ki got maleng me deyo; ci kare me tone biromo ma nongo ngat mo ma konye dong pe.” (Dan. 11:44, 45) Man rwatte ki lok ma buk pa Ejekiel waco i kom gin ma Gog bitimone.—Ejek. 38:8-12, 16.\nGin ango ma bitimme i nge lweny man me agikki-ni? Daniel wacciwa ni: “I kare meno Mikael [Yecu Kricito] bibino [i Amagedon], ma en rwot madit ma loyo rokwu [nicakke 1914]. Dok kare me can bibedo tye, kit can macalo man peya onen cakke wa con i kare pa rok mo-ni nio kwede wa i kare meno. I kare meno aye gibilaro iye rokwu, jo ma gibinongo yam gicoyo nyingi i buk.” (Dan. 12:1) Gin man ma Yecu bitimo macalo lawang Lubanga-ni kitito pire bene i Niyabo 19:11-21.\nEnto, anga ma obedo “Gog ki Magog” ma kitito pire i Niyabo 20:8? I kare me atematema ma bibedo me agikki i tum pa mwaka 1,000, jo ma gibijemo i kom Jehovah gibinyuto cwiny me nek ma “Gog ki Magog” tye kwede, rok ma bilweny i kom jo pa Lubanga i agikki me twon can madit atika-ni. Jo magi ducu gibinekogi woko matwal! (Yabo 19:20, 21; 20:9) Pi meno, rwatte me wacone ni jo ducu ma gibijemo i kare me Mwaka Alip Acel-li kilwongogi ni “Gog ki Magog.”\nWan macalo lutino kwan ma gikwedo Lok pa Lubanga kore ki kore, wakuro ki yomcwiny me neno anga ma bibedo “kabaka me lobo ma yo tung acam” i anyim. Ento, labongo paro pi anga ma bitelo wi lobbe magi, wan wangeyo ni jami aryo magi wang ma gutimme: (1) Gog ki Magog kacel ki monnye wang ma kiloyogi dok kijwerogi woko; ki (2) Yecu Kricito ma tye ka loc macalo Kabaka-ni bilaro jo pa Lubanga ci cwalogi i lobo manyen me kuc kun gwokogi i yo maber.—Yabo 7:14-17.\nLapeny pa Lukwan Bukkewa—Mai 2015


Malaki 3 ACO85 - Lubaŋa owacci, “Nen, acwalo lakwenana - Bible Search\nMalaki 2 Malaki 4\n1-Lubaŋa owacci, “Nen, acwalo lakwenana ocito anyim ka yubo yo ma peya abino, doŋ Rwot ma wuyenyo-ni bibino oyotoyot i ot mere. Lakwena me gicikke ma cwinywu yom i kome, nen, en bibino, man lok ma Rwot me mony owaco. 2-Ento ŋa ma twero ciro nino me binone, dok aŋa ma twero cuŋ ka en binen?\n“Pien en tye macalo mac lali ryal, ki dok calo cabun pa lalwok boŋŋi; 3en bibedo piny macalo ŋat ma liyo ryal wek obed maleŋ, bilonyo likwayo pa Levi, dok bilonyogi gidoko leŋ macalo dano ma liyo ryal ki jabu, nio waŋ ma gibityero gityer ma myero bot Rwot. 4Lacenne gityer pa jo Juda ki gityer pa jo Jerucalem biyomo cwiny Rwot macalo i kare macon ki i mwaka mapol mukato aŋec.\n5“Abinyiko cok botwu pi ŋolo kop; abibedo caden ma kome mit i kom lutal, i kom lutim abor, i kom jo ma kwoŋo kwon goba, i kom jo ma buro lupakaca pi mucaragi, ki ma buro mon-to ki litino kic, i kom jo ma ryemo lubedo ma i kingi gicwalogi cen, kun pe gilwora, man lok ma Rwot me mony owaco.\nCulo dul acel me apar\n6“Pien an a Rwot, pe alokke; pi meno wun likwayo pa Yakobo peya gityekowu. 7Nia i kare pa kwarowu wuŋak ki i cik mera, pe wugwokogi. Wudwog bota, an bene abidwogo botwu, man lok ma Rwot me mony owaco. Ento wuwacci, ‘Wabidwogo niŋniŋ?’ 8Dano twero yako Lubaŋa? Ento wun wuyaka. Dok wuwaco ni, ‘Wayaki niŋniŋ?’ I dul acel me apar ki gityer mewu. 9Gicenowu ki cen, pien wun wa ki rok mewu ducu wutye ka yaka. 10-Wukel dul acel me apar i ot kano cam, wek cam obed tye i oda; dok wutema, ka pe abiyabo botwu waŋ dirica me polo, wek aony gum ma opoŋ madwoŋ i komwu,” man lok ma Rwot me mony owaco. 11“Abijuko bonyo, wek pe otyek cam ma ocek i pottiwu; nyig olokwu pe biballe, man lok ma Rwot me mony owaco. 12Miyo lurok ducu gibilwoŋowu ni jo ma komgi gum, pien wubibedo i lobo me yomcwiny,” man lok ma Rwot me mony owaco.\nApokapoka ma tye i kin jo ma kitgi atir ki jo maraco\n13“Wuloko lok marac i koma,” man lok ma Rwot me mony owaco. “Wun wuwaco ni, ‘Walok i komi nino?’ 14Wuwaco ni, ‘Woro Lubaŋa konnye pe. Dok cobo cikke nyo bedo i nyim Rwot me mony macalo jo ma kwero cola konyo gin aŋo? 15Nia koni walwoŋo jo ma wakke ni lugumkom; lutim maraco gin aye limgi nya; pe meno keken, ka gitemo Lubaŋa, gibwot.’ ”\n16I kare meno jo ma gilworo Rwot guloko ki luwotgi; Rwot otero ite, ci owinyogi, Gicoyo buk me po i kom jo ma yam gilworo Rwot dok ma gitamo pire. 17Ci Rwot owacci. “Gibibedo mera, mera kikome, i nino ma abitic iye, dok abitimogi kica macalo dano timo kwede kica ki wode ma tiyo bote. 18Miyo doki wupoko kin jo ma kitgi atir ki jo maraco, kin ŋat ma tiyo bot Lubaŋa ki ŋat ma pe tiyo bote.


Lwod Lok i Kom Mar pa Jehovah | Pwony me Anyama\n“Abibedo ka tamo pi gin ducu ma dong itimo.”—JAB. 77:12.\nWER: 18, 61\nMa lubbe ki mar pa Jehovah, gen ango ma watye kwede?\nPingo watwero wacone ni Jehovah maro dano?\nWatwero nyutone nining ni wamaro Jehovah?\n1, 2. (a) Pingo iye ni Jehovah maro jone? (b) Jehovah ocweyo dano ducu ki cwiny ango?\nPINGO iye ni Jehovah maro jone? Ma peya igamo lapeny meno, nen kong labol magi: Pi mwaki mapol, omege ki lumege gubedo ka waco ki laminwa mo ma nyinge Taylene ni pe myero obed ka keto gingi tutwal i kome kekene. En owaco ni: “Ka ni Jehovah onongo pe mara, ci en onongo pe mina tira teretere.” Brigitte, ma opito lutinone aryo i nge to pa cware owaco ni: “Pito lutino i lobo pa Catan-ni tek ma pe twere, tutwalle ka itye lanyodo acel keken. Ento atye ki gen ni Jehovah mara pien okonya i kare ma atye i peko, dok en pe weko peko diya ma pe aromo kanyone.” (1 Kor. 10:13) Sandra otute ki two mo ma pe cang pi kare malac. I gurewa madit, dako pa omego mo ma ngene adada onyuto cwiny me kica bote. Cwar Sandra owaco ni: “Kadi bed ni onongo pe wangeye ento cwiny me kica ma en onyuto okeliwa yomcwiny. Mar ma omege ki lumege gitye kwede i komwa nyutta ni Jehovah marowa adada.”\n2 Jehovah ocweyo dano ki cwiny me nyuto mar dok bene gimito ki margi. Cwinywa tur oyotoyot adada ka komwa lit nyo pi can cente nyo bene ka pe watye ka nongo adwogi maber i ticwa me pwony. Ka wacako bedo ki cwiny ni meno Jehovah pe marowa, ci wiwa myero opo ni piwa tek bote adada dok en ‘omako cingwa tung acuc liking’ kun bene konyowa. Wi Jehovah pe biwil i komwa ka wabedo lugen bote.—Ic. 41:13; 49:15.\n3. Gin ango ma twero konyowa me bedo ki gen ni meno Jehovah marowa?\n3 Jo ma waloko i komgi malo-ni onongo giye ni Lubanga okonyogi adada i kare me atematema. Wan bene watwero bedo ki gen acel-li. (Jab. 118:6, 7) Pwony man nyamo kit ma mar pa Lubanga nen kwede i (1) cwecce, (2) Lokke, (3) lega, ki dong (4) ginkok. Ka walwodo lok i kom jami mabeco ma Jehovah otimogi, man bikonyowa me dongo pwoc pi mar pa Jehovah.—Kwan Jabuli 77:11, 12.\nLWOD LOK I KOM CWEC PA JEHOVAH\n4. Ngo ma wapwonyo ki i lwodo lok i kom cwec pa Jehovah? (Nen cal ma tye i poto karatac 9.)\n4 Tika watwero neno kit ma Jehovah marowa kwede ki i kom cwecce? Watwero, pien kit ma Lubanga ocweyo kwede ki jami nyuto marre. (Rom. 1:20) En ocweyo jami ma i lobo-ni i yo ma weko kwo bedo mit dok labongo ayela. Ento, en pe mito ni wakwo keken. Myero wacam wek wamedde ki kwo. Jehovah ocweyo kwayi yen mapat pat i lobo ma gitwero nyako nyiggi me acama. En bene oweko cam tye gin mamit dok kelo yomcwiny bot dano! (Latit. 9:7) Laminwa mo ma nyinge Catherine nongo yom cwiny ki i neno ginacweya, tutwalle i kare me poto kot i lobo Canada. En owaco ni: “Neno jami ducu pud dong mwonya adada—kit ma ature cako twi kwede ki i ngom ki dok kit ma winyi gidwogo kwede ki ma onongo gudak iye, i kingi tye iye lakado nyo akadi ma gicamo cam ki i wang ot me jokon ka ma aketo iye cam pa winyi. Man nyuto ni Jehovah marowa adada pien en weko waneno jami mamwonya kuman.” Wonwa me polo maro cwecce dok mito ni wanong yomcwiny ki iye.—Tic 14:16, 17.\n5. Mar pa Jehovah onen nining i kit ma en ocweyo ki dano?\n5 Jehovah ocweyowa ki kero me tic ki dok me nongo yomcwiny i ticwa. (Latit. 2:24) Mitine tye ni dano gupong lobo, gupur, gulo rec, winyi, ki bene jami mukene ma kwo. (Acak. 1:26-28) Jehovah pud dong marowa ya pien ocweyowa ki kit mabeco ma weko walubo lanenne!—Ep. 5:1.\nLOK PA LUBANGA PIRE TEK\n6. Pingo omyero wabed ki pwoc madit pi Lok pa Lubanga?\n6 Lubanga onyuto mar madit adada pien ominiwa Lokke. Baibul tittiwa gin ma myero wange i kom Lubanga ki kit ma en tero kwede ki dano. Me labolle, Ginacoya tittiwa kit ma en otero kwede Luicrael ma gubedo ka kwero bedo luwiny teretere. Jabuli 78:38 waco ni: “Kica omako Lubanga i kom lwakke. En oweko balgi, omiyo pe otyekogi woko. Obedo ka juko kinigane pi tyen mapol, pe obedo ka tugo akemone ducu.” Lwodo lok i kom tyeng man romo konyi me bedo ki pwoc i kom mar pa Jehovah ki dok kit ma en paro kwede piri. Bed ki gen ni meno piri bot Jehovah.—Kwan 1 Petero 5:6, 7.\n7. Pingo omyero water Baibul calo gin ma pire tek?\n7 Omyero water Baibul calo gin ma pire tek pien Lubanga tiyo kwede me lok kwedwa. Lok maber ki dok i yo me kica pire tek pien jingo gen kacel ki mar ma tye i kin lutino ki lanyodogi. Ngo ma Jehovah twero timone piwa? Kadi bed ni peya wanene nyo wawinyo dwane, ento en “loko” kwedwa kun tiyo ki Baibul dok mitte ni wabed luwiny. (Ic. 30:20, 21) Miti pa Jehovah tye me gwoko wan jo ma wadyere bote ki i jami maraco. En bene mito ni wangeye ki dok wagenne.—Kwan Jabuli 19:7-11; Carolok 1:33.\nKadi bed ni Yeko omiyo tira bot Yekocapat ento Jehovah oneno “gin maber” ma kabaka otimo (Nen paragraf me 8, 9)\n8, 9. Ngo ma Jehovah mito ni wange? Mi labol kun itiyo ki lanen ma tye i Baibul.\n8 Jehovah mito ni wange ni emarowa dok pe eneno rocwa. En keto cwinye me neno jami mabeco ma watimogi. (2 Tekwaro 16:9) Me labolle, Jehovah oneno gin maber ma Kabaka Yekocapat me Juda otimo. I nino mo acel, Yekocapat onyuto mingo i kare ma oye konyo Kabaka Akab me Icrael wek gilweny me gamo Ramot-gilead ki bot Ciria. Kadi bed ni lunebi 400 ma gin lugoba guwacci Akab ma kit rac-ci biloyo lweny meno, ento Mikaya, lanebi pa Jehovah otito ni kibiloyo Akab woko. Kineko Akab i lweny meno ento Yekocapat obwot. I kare ma en odwogo i Jerucalem, kimiye tira magwar pi ribbe ki Akab. Kadi bed kumeno, Yeko wod pa Kanani ma lanen-piny owaco bot Yekocapat ni: “Gin maber tye i kin jami ma itiyogi.”—2 Tekwaro 18:4, 5, 18-22, 33, 34; 19:1-3.\n9 I acakki me loc pa Yekocapat, en ociko lutino ker, Lulevi, ki lulamdog ducu me cito i gangi me Juda wek gupwony jo ducu ki Cik pa Jehovah. Pwony man owoto maber adada ma oweko lobbe ma gurumo ngetgi gucako lworo Jehovah. (2 Tekwaro 17:3-10) Ada, Yekocapat otiyo tic me mingo, ento Jehovah pud oneno jami mabeco ma en otimogi. Labol meno kweyo cwinywa pien i cawa mukene watimo bal pi roc ma watye kwede, ento Jehovah pud bimedde ki marowa ka watimo jami ma yomo cwinye.\nBED KI PWOC PI MOT ME LEGA\n10, 11. (a) Pingo watwero tero lega calo mot mua ki bot Jehovah? (b) Lubanga romo gamo legawa nining?\n10 Wego ma lamar ciko ite ka lutinone gimito lok kwede. En keto cwinye me ngeyo gin ma tye i cwinygi pien paro pigi. Wonwa me polo, Jehovah, timo bene kumeno pien winyo lokwa ka walego bote. Lega bot Lubanga Jehovah obedo twon mot madit adada!\n11 Watwero lega bot Jehovah i cawa mo keken. En pe oketo kigeng mo keken i komwa. En tye Laremwa ma kare ducu tye atera me winyo lokwa. Taylene, ma waloko i kome malo-ni owacci: “Itwero wacce gin ma tye i cwinyi i cawa mo keken ma imito.” Ka watito bot Lubanga gin mukane i cwinywa, en twero miniwa lagamme kun tiyo ki tyeng mo me Baibul, pwony ma kicoyo i magajinwa, nyo tiyo ki laye lawotwa mo me cuko cwinywa. Jehovah winyo legawa dok niang kit ma wawinyo kwede ki i cwinywa ka iporo ki jo mukene. Kit ma en gamo kwede ki legawa nyuto marra piwa.\n12. Pingo omyero walwod lok i kom lega ma kicoyogi i Baibul? Mi labol acel.\n12 Watwero pwonyo jami mapol ki i lega ma kicoyogi i Lok pa Lubanga. I kine mukene, watwero nongo adwogi maber ka wanyamo lega magi i otyeno me woro pi jo me ot. Lwodo lok i kom kit ma lutic pa Jehovah i kare macon gubedo ka lega kwede bot Lubanga ki cwinygi ducu bikonyowa bene me yubo legawa. Me labolle, tam kong kit ma Yona olego kwede i kare ma tye i rec madit. (Yon 1:17–2:10) Nen bene kit ma Solomon olego kwede i kare ma tye ka dyero ot pa Lubanga. (1 Luker 8:22-53) Lwod bene lok i kom lega ma Yecu omiyo macalo lapor-ri. (Mat. 6:9-13) Ma dong pire tek loyo, omyero kare ki kare ‘wami Lubanga onge gin ma wamito’ i lega. Macalo adwogine, “man bimiyo kuc pa Lubanga ma kato ngec pa jo ducu gwoko cwinywu ki tamwu maber.” Pwocwa pi mar pa Jehovah bimedde ki dongo.—Pil. 4:6, 7.\nNYUT PWOC PI MIC ME GINKOK\n13. Yo ango ma dong oyabbe bot dano ducu macalo adwogi me miyo ginkok?\n13 Mic me ginkok pa Yecu kimiyo “wek omi wabed kwo.” (1 Jon 4:9) I kare ma lakwena Paulo tye ka lok i kom mar man mamwonya pa Lubanga-ni, en owaco ni: “Kricito oto pi dano ma pe gilworo Lubanga. Kadi pi ngat ma kite atir, bedo tek twatwal bot dano mo me to pire. Gwok nyo ka obed dano ma kite ber, ngat mo twero diyo cwinye me to pire. Ento Kricito yam oto piwa i kare ma pud wan lubalo; meno nyuto kit mar ma Lubanga marowa kwede.” (Rom. 5:6-8) Mar man madit ma Lubanga onyuto-ni oyabo yo bot dano ducu me bedo ki wat maber ki Jehovah.\n14, 15. Adwogi maber ango ma ginkok miyo bot (a) Lukricitayo ma kiwirogi? (b) jo ma gitye ki gen me kwo i lobo?\n14 Pi ginkok-ki, Lukricitayo manok keken aye giwinyo ki i cwinygi mar ma Jehovah onyuto-ni i yo madok pat. (Jon 1:12, 13; 3:5-7) Pien kiwirogi ki cwiny maleng, gin gidoko “litino pa Lubanga.” (Rom. 8:15, 16) Paulo owaco ni Lukricitayo ma kiwirogi ‘kicerogi woko ka dong kiketogi i kom ker i polo kacel ki Kricito Yecu.’ (Ep. 2:6) Gin gitye ki mot man pien ‘gimiyogi cwiny maleng ma con Lubanga ociko pire-ni, wek obed macalo lanen ma mere ma dong giketo i komgi. En aye gin ma gijengo ma nyuto ni gibinongo gin ducu,’ ma meno aye ‘gin ma gigeno ma gikano i polo pigi.’—Ep. 1:13, 14; Kol. 1:5.\n15 Pi lwak jo mapol ma giketo niyegi i kom ginkok-ki, gin gitye ki kare me bedo lurem Jehovah ki gen me doko litinone ki dong kwo i Paradic ma kiciko pire-ni i lobo kany. Pi meno, mic me ginkok nyuto mar ma Jehovah tye kwede pi dano. (Jon 3:16) Ka watye ki gen me kwo i lobo kany pi naka kun wamedde ki tic pi Jehovah ki cwinywa ducu, man miyo wabedo labongo akalakala ni en biweko wabedo ki kwo mayot i lobo manyen. Pud dong pire tek ya me tero ginkok macalo lanyut me mar madit ma Lubanga tye kwede piwa!\nNYUT MARRI PI JEHOVAH\n16. Lwodo lok i kom mar ma Jehovah tye kwede piwa konyowa nining?\n16 Pe watwero tito jami mapol ma Jehovah otimogi ma ginyuto marre piwa. Daudi ma ocoyo Jabuli owero ni: “Ai Lubanga, tammi beco bota kuman! Gin ducu mono gitye adi! Ka awacci akwangi akwana, gipol gikato kweyo woko.” (Jab. 139:17, 18) Myero wawek tam magi omi wadong miti matut me maro Jehovah, me nyuto pwocwa i kom kit ma en paro kwede piwa i yo mapat pat. Pi man dong, omyero watute me tic pi Jehovah ki cwinywa ducu.\n17, 18. I yo mene ma watwero nyuto kwede marwa pi Lubanga?\n17 Tye yo mapol ma watwero nyuto kwede ni wamaro Jehovah. Me labolle, wanyuto mar pi Lubanga ki luwotwa ka wanywako i tic me tito kwena me Ker-ri ki mit kom. (Mat. 24:14; 28:19, 20) Wanyuto ni wamaro Jehovah ka waciro atematema ki bene wagwoko gennewa. (Kwan Jabuli 84:11; Yakobo 1:2-5.) Ka watye i atematema mukato kakare, watwero bedo ki gen ni meno Lubanga ngeyo pekowa dok bene en bikonyowa pien piwa tek bote.—Jab. 56:8.\n18 Marwa pi Jehovah miyo walwodo lok i kom cwecce kacel ki jami mukene mamwonya ma en otimogi. Wanyuto mar pi Lubanga kacel ki Lokke ka wakwano Baibul kare ki kare i yo matut. Mar pi Jehovah weko wanyikke bote i lega. Dok bene marwa pi Lubanga dongo matut ka walwodo lok i kom ginkok ma en omiyo pi balwa. (1 Jon 2:1, 2) Magi aye tyen lok mogo manok ma giweko wamaro Jehovah macalo adwogi me marre piwa.


Niyabo 8 ACO85 - I kare ma Latin romo oyabo ka ma - Bible Search\nNiyabo 7 Niyabo 9\nKa ma gimwono me abiro\n1I kare ma Latin romo oyabo ka ma gimwono me abiro, polo oliŋ woko litik pi kare ma romo nucu cawa kulu. 2Ci lacen aneno lumalaika abiro ma gicuŋ i nyim Lubaŋa kare ki kare, gimiyo botgi tum abiro. 3-Lamalaika mukene obino ci ocuŋ i nyim keno tyer, onoŋo omako atabo jabu me waŋo odok eceta. Gimiye odok eceta mabup wek omed ki lega pa jo pa Lubaŋa ducu i kom keno tyer jabu ma tye i nyim komker. 4Ci yito odok eceta ma giwaŋo oa ki i ciŋ lamalaika ma onoŋo tye i nyim Lubaŋa, oduny kacel ki lega pa jo pa Lubaŋa ocito malo. 5-Lacen doki lamalaika okwanyo atabo me waŋo odok eceta, otoko lodi mac ki i keno tyer poŋ atabo meno, ci obolo woko piny i lobo; cutcut kot ocako mor kun mwoc matek adada, ma noŋo lutkot wil awila, ki oyeŋyeŋ bene oyeŋo piny.\n6Cutcut lumalaika abiro ma onoŋo gitye ki tum abiro-ni guyubbe doŋ me kutone.\n7-Ci lamalaika mukwoŋo okuto tumme, omiyo pee ki mac ma orubbe ki remo ocorre i lobo. Meno omiyo acel me adek me lobo owaŋ woko, ki acel me adek me yadi bene, ki lum madyak ducu bene owaŋ wok licwic.\n8Lamalaika me aryone okuto tumme, ci gin mo ma onoŋo nen calo got madit twatwal, ma onoŋo mac tye ka waŋone opoto woko i dye nam. 9Cutcut dul acel me adek me nam odoko remo, acel me adek me gin makwo ducu ma gibedo i nam guto, ki acel me adek me mel ducu bene guŋinnye woko.\n10-Lamalaika me adekke okuto tumme, ci lakalatwe madit oa ki i polo opoto piny, ma lyel calo mac dog raa, opoto i kom dul acel me adek me kulu ducu, ki i waŋ it ducu ma piine gunnye agunya. 11-Nyiiŋ lakalatwe meno Yat roka. Dul acel me adek me pii odoko kec calo yat roka, pii meno oneko lwak dano mapol, pien onoŋo doŋ odoko kec.\n12-Lamalaika me aŋwenne okuto tumme, ci gin mo ogoyo dul acel me adek me ceŋ woko, ki dul acel me adek me dwe, ki dul acel me adek me lakalatwe, mumiyo dulgi me acel me adekke odoko col; dero mo ma ryeny obedo pe pi dul acel me adek me dyeceŋ ki dul acel me adek me dyewor bene.\n13Ka dok aneno, ci awinyo ocur mo tye ka koko ki dwan maloŋo,, i kare ma onoŋo en tye ka tuk i dye yamo kun kok ni, “Can, can, can i wi jo ma bedo i lobo, pi dwan tum mukene ma pud gudoŋ ma lumalaika adek doŋ gicok kutone!”


Esta 8 ACO85 - I nino-nu kabaka Akacwero omiyo ot pa - Bible Search\nEsta 7 Esta 9\nGiye ni Lujudaya gunek lumerokgi\n1I nino-nu kabaka Akacwero omiyo ot pa Aman ma en lamerok pa Lujudaya bot daker Esta. Ci Mordekai obino i nyim kabaka, pien Esta doŋ onoŋo otyeko tito pi wat ma tye i kingi ki Mordekai. 2Kabaka owoto agit ma yam omiyo ki Aman woko ki i ciŋe, ci omiyo ki Mordekai. Ci Esta oketo ot pa Aman i ciŋ Mordekai.\n3Lacen Esta dok ocako lok ki kabaka; opoto piny i tyen kabaka, ka ocako bako doge kun kok ki pig waŋe, ni myero ojuk yub marac woko ma Aman ma jo Agag oyubo pi neko Lujudaya. 4Kabaka oilo odoo kerre me jabu tuŋ bot Esta, 5ci Esta oa ocuŋ i nyim kabaka. Ci owaco ni, “Ka onoŋo ber piri, kabaka, dok ka itwero tima ber, ka in kabaka ineno ni ber, ka an ayomo cwinyi, kono gicoyo cik mejuko waraga ma Aman ma jo Agag, wod pa Amedata ocoyo-ni, kun onoŋo oyubo lok ni myero ginek Lujudaya ma i dul lobo ducu ma i te loc pa kabaka. 6Atwero ciro niŋniŋ ma aneno can madwoŋ tye ka bino i kom rokka-ni? Atwero ciro niŋniŋ ma aneno giemito tyeko wadina woko?” 7Ci kabaka owaco ki daker Esta ki Mordekai ma Lajudaya ni, “Nen, doŋ atyeko miyo ot pa Aman woko bot Esta, dok bene gityeko deyo Aman woko kun gilyere i wi yat me deyo dano, pien onoŋo mito neko Lujudaya. 8Doŋ wutwero coyo kit ma iwu mito i kom Lujudaya i nyiŋ kabaka, kun wudiyo agit pa kabaka i kom odok ma gimwono kwede waraga; pien cik ma gicoyo i nyiŋ kabaka, ki ma gidiyo iye agit pa kabaka, pe gitwero lokone.”\n9Gicako lwoŋo lukaran pa kabaka cut i kare-nu i dwe me adek ma en aye dwe me Civan*, i nino dwe pyeraryo wiye adek, ci gucako coyo cik kit ma Mordekai ociko ducu i lok kom Lujudaya bot luloyo madoŋo, bot lulo dano, ki bot rwodi ma loyo dul lobo mapatpat ducu, nia ki i India nio kwede wa i lobo Etiopia, dul lobo mapatpat ma romo miya acel ki pyeraryo wiye abiro kulu. Gicoyo bot jo me dul lobo acel acel ki kit nukuta ma jo kunnu giŋeyo, ki i leb mapatpat ma oporo rok mapatpat ducu, ki bot Lujudaya ducu i kit cocgi ki lebgi. 10Gicoyo i nyiŋ kabaka Akacwero kun gidiyo agit pa kabaka i kom odok ma gimwono kwede, Gicwalo ki luter-waraga ma giriŋo ki aguragura, aguragura madwir twatwal ma gitiyo kwede pi tic pa kabaka, ma ginywalogi i ot pito aguragura me ker. 11Pi waraga man kabaka omiyo twero bot Lujudaya i gaŋ ducu ma gubedo iye me ribbe kacel ka gwoko komgi i kom I ukworgi kun gineko, gityeko dok gijwero kit mony mo keken woko, nyo dul lobo mo keken, ma mito poto i komgi ki litinogi ki mongi, ka doki ma gimito yako jamigi, 12i nino acel mo, i dul lobo ducu liweŋ ma i te loc pa kaba ka Akacwero, i nino dwe apar wiye adek me dwe me apar wiye aryo, ma en aye dwe me Adar. 13Gipoko kopi me waraga meno i dul lobo acel acel me yweko lok man obed macalo cik bot rok ducu, wek Lujudaya gubed ma guterre mada i nino meno pi culo kwor i kom lumerokgi. 14Kit meno luter-waraga ma giriŋo ki aguragura madwirre ma gitiyo kwede pi tic pa kabaka, gucako riŋo oyotoyot mada pi cobo cik pa kabaka; dok cik meno gimiyo oŋene i gaŋ madit me Cuca bene.\n15Mordekai okato woko ki i nyim kabaka kun oruko ruk me ker ma obedo bulu ki matar, ki twon lalukana me jabu, ki jor ma gikwoyo ki boŋo camanini maber ki boŋo ma lamar lamar, ma inoŋo mere gaŋ madit me Cuca opoŋ ki woo me yomcwiny. 16Lujudaya gubedo ki leŋo ki yomcwiny ki pwoc ki woro. 17I dul lobo acel acel ki i gaŋ madito ducu ka ma lok pa kabaka oo botgi ki cik man, Lujudaya gubedo ki yomcwiny madit mada, gutedo karama dok gubedo ki yweyo. Jo mapol i kin rok mapatpat ma i lobo guwacci gin Lujudaya, pien gubedo ki lworo madit mada i kom Lujudaya.


Tic Pa Lukwena 20 ACO85 - Ka doŋ atubatuba ogik, Paulo - Bible Search\nTic Pa Lukwena 19 Tic Pa Lukwena 21\nTic Pa Lukwena 20\nPaulo ocito i Makedonia ki i lobo pa jo Grik\n1Ka doŋ atubatuba ogik, Paulo olwoŋo lupwonnye bote, ka otyeko cuko cwinygi, ci ocikogi, ocito woko i Makedonia. 2Owok i dye lobo meno kun cuko cwiny dano ki lok mapol, ka oo i lobo pa jo Grik. 3Otyeko dwe adek kunnu, ento ka oyubbe me kwaŋo nam pi cito i Ciria, Lujudaya gupiro lok i kome, ci Paulo omoko ni doŋ ebidok ewok ki i Makedonia. 4Copater wod pa Piro olwoke, kacel ki Lutecalonika Aristako ki Cekundo, ki Gayo Laderube, ki Temceo, kacel ki jo Acia, Tukiko ki Tropimo. 5Gin gucito anyim, gukurowa i Teroa. 6Wan wakwaŋ waa ki i Pilipi ma nino madito me Mugati ma Tobi Pe Iye doŋ okato, ka wakwaŋ pi nino abic ci wao botgi i Teroa, watyeko kunnu nino abiro.\nPaulo ociko jo Teroa\n7I kom nino mukwoŋo me cabit, ka wacokke ka baro mugati, Paulo obedo ka lok kwedgi pien onoŋo mito wot woko odiko; ci oloko kare malac nio wa i cwiny dyewor. 8Mac tara mapol obedo ka lyel i kicika ka ma wacokke iye-ni. 9Onoŋo tye awobi mo ma nyiŋe Yutiko ma obedo i waŋ dirica. I kare ma Paulo ori ka lok, ka nino onuro awobi-nu mada, ci opoto piny nia ki i ot me adekke, gitiŋe ma oto woko. 10Ka Paulo olor piny, ci oryebbe i kome okwake, owaco ni, “Pe cwinywu opoti, kwone pud tye.” 11Ka Paulo oito odok malo, ka obaro i mugati ci gucamo. Obedo ka lok kwedgi nio kwarpiny, ka opokke kwedgi. 12Gucito ki awobi meno makwo, cwinygi obedo yom matek.\nPaulo oa i Teroa ocito Mileto\n13Wan watelo yo wadonyo i mel, ci wakwaŋ wao i Acco ma wageno ni Paulo bidonyo i mel kunnu, pien onoŋo en ociko kumeno kun mito ni ewok ki i wi tura. 14Ka oromo kwedwa i Acco, ci wagamo en i mel, wacito kwede wa i Mitulene. 15Ka wakwaŋ waa ki kunnu ci orwone wakemo Kioc; ka orwone mukene wao wa Camoc, i ŋe nino meno wao i Mileto. 16Pien Paulo onoŋo omoko ni ebikwaŋ ewok kun ekato Epeco akata, wek pe etyek kare i Acia, pien onoŋo nene rune wek ebed i Jerucalem ka twerre i nino me Pentekote.\nPaulo oloko ki ludoŋo me Epeco\n17I kare ma en tye i Mileto ci ocwalo kwena i Epeco pi lwoŋo ludoŋo pa lwak muye Kricito gubin bote. 18Ka guo bote, ci owaco botgi ni, “Wun kikomwu wuŋeyo kit ma yam abedo kwede i kinwu wun ducu, nia i kare ma tyena okwoŋo nyono lobo Acia, 19kun atiyo ki Rwot ki mwolo ducu, ki pig waŋ, ki ayela mupoto i koma pi Lujudaya ma gupiro lok i koma. 20An yam pe aŋuny adok ki ŋeya aweko tuco lok mo botwu ma twero konyowu, kun apwonyowu i dye lwak ki i ot ki ot. 21Atito atyer bot Lujudaya ki bot jo Grik bene ni myero guŋut i kom balgi, gudwog cen bot Lubaŋa, ci guye Rwotwa Yecu Kricito. 22Kombeddi an doŋ abecito i Jerucalem, ma an lamabuc pa Cwiny Maleŋ, kun pe aŋeyo gin ma bipoto i koma kunnu. 23Kono Cwiny Maleŋ aye bedo ka titta ki i gaŋ ducu ni twec ki can madwoŋ aye tye ka kura. 24-Ento kwona doŋ pe obedo gin me wel ki tuŋ bota, pe pire doŋ dit ki bota, ento myero an doŋ acob ŋwecca keken ki dog tic ma alimo ki bot Rwotwa Yecu, me tito lok me kwena maber me kica pa Lubaŋa. 25Kombeddi doŋ aŋeyo ni wun ducu ma yam abedo ka wot i kinwu kun apwonyowu ki lok i kom ker pa Lubaŋa pe doŋ wubineno waŋa. 26Mumiyo atito botwu tin atyer ni, ka kwo pa ŋat mo i kinwu orwenyo, aliine pe tye i wiya, 27pien pe aŋuny adok ki ŋeya aweko tuco botwu gin ducu ma Lubaŋa oyubo. 28Wugwokke kekenwu ki dwol romiwu ducu ma Cwiny Maleŋ oketowu me bedo lugwokone, wek wukwa lwak pa Lubaŋa ma en owilogi ki remo me wel madwoŋ pa Wode. 29Aŋeyo ni ka apokke woko kwedwu, orudi mager bidonyo i kinwu ci pe gibitimo kica bot romi. 30Dok i kin wun kikomwu bene bia iye jo ma gibiloko lok ma ŋako dano ci gibwolo lupwonnye miyo gilubo korgi. 31Mumiyo acikowu ni wugwokke, kun wupo ni yam abedo ka pwonyo ŋat acel acel i kinwu ma pe aliŋ pi mwaka adek kulu dyeceŋ ki dyewor kun akok ki pig waŋa. 32Kombeddi doŋ amiyowu, i ciŋ Lubaŋa ki i lokke me kica ma twero, miyo wudoŋo wubedo matek, miyo wunoŋo dulwu ki i kom gin ma Lubaŋa oyubbe me miyo bot jo ducu ma en olonyogi gudoko maleŋ. 33An yam cwinya pe opukke i kom lim pa ŋat mo kadi ki ginarukane. 34Wuŋeyo kekenwu ni anoŋo gin ducu ma mitte pira ki pi jo ma atye kwedgi ki tic ma atiyo ki ciŋa en-ni. 35I kare ducu atyeko nyuto botwu ni pi tiyo tic matek macalo meno myero wakony lugoro kun wapo lok pa Rwotwa Yecu ma yam owaco ni, ‘Miyo mot kelo gum makato gamo agama.’ ”\n36Ka otyeko loko lok meno, ci orumo coŋe piny olego kwedgi ducu. 37Gin ducu gukok kun gikwako ŋut Paulo ki mot me mar. 38Gin mucwero cwinygi twatwal makato ducu obedo lok ma en owaco botgi ni pe dok gibineno waŋe. Ci gulwoke wa i mel.


Ododo me Baibul Ngolo Nam Makwar - Kabedo me Intanet pa Lucaden pa Jehovah\nNEN kong gin ma tye ka timme-ni! Meno aye Moses ma oryeyo odoone i wi Nam Makwar. Jo ma en tye kwedgi mot labongo ayela loka nam tung ca-ni gubedo Luicrael. Ento Parao ki monnye ducu aye gitye ka mwony woko i dye nam-mi. Wanenu kit ma man otimme kwede.\nKit ma wapwonyo kwede, Parao owaco ki Luicrael me a woko ki i Ejipt i kare ma Lubanga okelo pwod me 10 i kom Luejipt. Co me Icrael ma welgi cokcok 600,000 gua, kacel ki mon wa ki lutino mapol. Medo i kom meno, jo mukene ma welgi pol ata, me rok mukene, ma guye Jehovah, gua kacel ki Luicrael. Gin ducu guwoto ki romi ki dyegi wa ki dyangigi.\nMa peya gua, Luicrael gupenyo Luejipt pi bongngi ki jami ma kiyubo ki jabu ki ryal. Luejipt gudoko lwor adada, pi pwod me agikki ma opoto i komgi-ni. Pi meno gin gumiyo Luicrael gin ducu ma gupenyo.\nI nge nino manok Luicrael guo i Nam Makwar. Gin guywe kunnu. I kare ma onongo gitye ka yweyo, Parao ki jone gucako paro gin ma omiyo giweko Luicrael gua woko. Gin guwaco ni: ‘Waweko opiiwa gucito woko!’\nPi meno Parao oloko tamme dok odoco. Oyotoyot en oyubo monnye woko ki gadigadi me lwennye. Ci en ocako ryemo kor Luicrael ki gadigadine 600 ma tetgi dok pat, kacel ki gaddigadi mukene ducu me Ejipt.\nLuicrael gudoko lwor tutwal i kare ma guneno Parao ki monnye ka gibino ki i ngegi. Ka ngwec onongo pe. Nam Makwar onongo tye i butgi tungcel, ci gin dok guneno Luejipt ka gibino ki tung ka mukene-ni. Ento Jehovah oketo pol i kin jone gin ki Luejipt. Pi meno Luejipt onongo pe giromo neno Luicrael me lweny i komgi.\nCi Jehovah owaco bot Moses ni orye odoone i wi Nam Makwar. I kare ma en otimo, Jehovah oweko yamo okodo matek ki tung kunyango. Pii me nam-mi opokke iye aryo, ci piine ocung tung ryoryo\nCi Luicrael gucako wot i dye nam i wi ngom mutwo. Otero cawa mapol pi dano milion mapol kacel ki leegi ducu me kato labongo peko mo ki i dye nam wa loka tung ca. I nge meno Luejipt dok guneno Luicrael odoco. Opiigi onongo dong gitye ka lwi woko! Pi meno gin gumwomme i korgi i dye nam.\nI kare ma gudonyo i korgi, Lubanga oweko lawala tyen gadigadigi opoto woko. Luejipt gudoko lwor tutwal ci gucako koko ni: ‘Jehovah tye ka lweny i komwa pi Luicrael. Walwiyu woko ki kany!’ Ento kare onongo dong pe.\nMan aye kare ma Jehovah owaco ki Moses me ryeyo odoone i wi Nam Makwar, kit ma ineno kwede i cal-li. Dok i kare ma Moses otimo meno, kicika me pii ocako dwogo cen ci oumo Luejipt ki gadigadigi. Mony ducu onongo gulubo kor Luicrael i dye nam. Dok Laejipt mo kadi ki acel pe okatti woko makwo!\nKit ma jo pa Lubanga ducu cwinygi obedo yom kwede pi bwot! Co guwero wer me pwoc bot Jehovah ni: ‘Jehovah oloyo lweny ki deyo adada. En obolo aguragura ki jo ma gingweco kwedgi i dye nam.’ Miriam lamin Moses okwanyo ajaane, ci mon ducu gulubo kore ki ajaagi. Ma onongo kun gimyelo ki yomcwiny, gin guwero wer ma rom aroma ki pa co ni: ‘Jehovah oloyo lweny ki deyo adada. En obolo aguragura ki jo ma gingweco kwedgi i dye nam.’\nNia cura 12 nio wa i 15.\nCo ki mon wa ki lutino adi, ma guweko Ejipt, dok anga-gi mukene ma guwoto kwedgi?\nParao owinyo nining inge weko Luicrael me a woko, dok ngo ma en otimo?\nJehovah otimo ngo me juko Luejipt me cobo mony i kom jo-ne?\nNgo ma otimme i kare ma Moses oryeyo odoo-ne i wi Nam Makwar, dok ngo ma Luicrael gutimo?\nNgo ma otimme i kare ma jo Ejipt gucorre i nam me lubo kor Luicrael?\nLuicrael gunyuto nining ni cwinygi yom dok gitye ki pwoc madit bot Jehovah pi larogi?\nKwan Nia 12:33-36.\nJehovah oneno ni guculo jo-ne pi mwaki ma gutiyo kwede macalo opii bot jo Ejipt nining? (Nia 3:21, 22; 12:35, 36)\nKwan Nia 14:1-31.\nLok pa Moses ma gicoyo i Nia 14:13, 14 gudo Lucaden pa Jehovah nining kombeddi ma gitye gukemme ki bino pa lweny me Armagedon? (2 Tekwaro 20:17; Jab. 91:8)\nKwan Nia 15:1-8, 20, 21.\nPingo lutic pa Jehovah myero guwer wer pak bote? (Nia 15:1, 2; Jab. 105:2, 3; Yabo. 15:3, 4)\nLanen me pako Jehovah ango ma Miriam ki mon wote gutimo ki i dog Nam Makwar matye calo lanen bot mon ma Lukricitayo me kare man? (Nia 15:20, 21; Jab. 68:11)


Ejekiel 26 ACO85 - I kom nino dwe mukwoŋo i mwaka me - Bible Search\nEjekiel 25 Ejekiel 27\nLok i kom Turo\n1-I kom nino dwe mukwoŋo i mwaka me apar wiye acel, Rwot oloko kweda. 2Owacci, “Wod pa dano, kit macalo jo Turo giloko lok i kom Jerucalem ni, ‘Iyoya, dogcel pa lurok doŋ gituro woko, ma doŋ owirre oyabbe woko botwa-ni, doŋ abidoko lalonyo, pien doŋ gityeko balone woko,’ 3pi meno Rwot Lubaŋa owaco kuman ni, Nen, atye ki lok i komwu, wun jo Turo, abikelo jo me rok mapol ka lweny i komwu, kit macalo pii biamwonyi me nam twagge kwede-ni. 4Gibimu-ko cel me Turo gireto wo ko piny, ki lubelene gibituro gireto woko bene piny, Abiyweyo ŋomme woko ducu ci aweko got keken aye doŋ. 5En bibedo wa i dye nam macalo kabedo ka ma lumakrec gimoyo iye obwogi. Pien an Rwot Lubaŋa doŋ atyeko loko. Lurok doŋ gibiyako Turo woko, 6dok bene gibineko jone ma gibedo i lobone kikome woko liweŋ ki pala lucwan. Man bimiyo giŋeyo ni an aye a Rwot.”\n7Rwot Lubaŋa owaco ku man ni, “Abikelo kabaka matek makato luker ducu, en aye Nebukadnejar kabaka me Babilon, ka lweny i kom Turo, En bibino ki lwak aguragura, gadigadi lweny, wegi aguragura, ki dul mony ma tye iye askari mapol. 8Jo ma bedo i gaŋi ma tye i wi tura gibinekogi woko i lweny. Ci lumerok doŋ gibigero cel girumowu kwede woko, dok bene gibitoro cel lobo i nyimwu, ka doŋ gibibino ma gutiŋo kwotgi ci giumo komgi kwede woko. 9En bitworo celwu ki twor latwom cel, ci bitcno lubele ki latoŋŋe reto woko piny. 10Aguragurane bibedo pol atikatika ma apwa tyengi biboyowu woko. Doŋ woo pa wegi aguragura ki mor pa gadigadi ma otino yec, ki lwak gadigadi lweny, biyeŋo celwu i kare ma noŋo gidonyo i dogcelwu macalo ŋat mo ma donyo i gaŋ ma doŋ mony oturo celle woko. 11Wegi aguragura biriŋo ki aguragura ki i yowu ducu, gibineko danowu woko ki pala lucwan. Gibireto wirwu matek-gu poto woko piny i ŋom. 12Gibiyako lonyowu ka gicoko jami acatawu. Gibimuko celwu gireto woko piny, dok bene gibibalo odiwu mabeco ma yomo cwinywu-ni woko. Gibikwanyo gweŋ, bao ki ŋom ma wuyubo pi gedo, gibolo woko i pii wa i dye nam. 13-Abijuko wer ducu ma gigoyogi agoya, ki dwan opuk ma gigoyo bene doŋ pe biwinnye matwal. 14Abimiyo in Turo doŋ idoko kabedo me moyo obwo pa lumak-rec ma ayweyo ŋomme woko ducu ci aweko got keken aye doŋ. Gaŋ man doŋ pe gibigero odoco matwal. An Rwot doŋ atyeko loko.” Man Rwot Lubaŋa ma owaco.\n15Rwot Lubaŋa owaco lok i kom gaŋ me Turo kuman ni, “I kare ma noŋo gitye ka monyi, jo ducu ma gibedo i dog nam gibibedo ki lworo madwoŋ pi cur pa joni ma gunoŋo ret ka doŋ ginekogi. 16-Ci rwodi ducu me dog nam gibilor woko piny ki i wi komkergi, gibilunyo jorgi ki boŋŋigi ma gidero maber, ka doŋ gibedo piny i ŋom ki myelkom. Gibibanne woko ki lworo pi can ma opoto i komgi, miyo komgi bedo ka myel amyela i cawa ducu. 17Gibicako wer lyel i komi kun giwero ni,\n‘In doŋ irwenyo woko matwal ki i nam niŋniŋ!\nIn gaŋ ma yam iywek twatwal-li,\nma onoŋo itek twatwal i kom nam-mi,\nin kacel ki jo ma gibedo i ii,\nma ikelo lworo madwoŋ\ni kom jo ducu ma gibedo i dog nam!\n18I nino ma ipoto iye-ni kikome,\ncula ducu guyeŋŋe;\nada, gin cula ma gitye i dye nam-mi,\njo ma bedo i igi cwinygi oballe woko.’ ”\n19Rwot Lubaŋa owaco kuman ni, “Abimiyo in Turo iballe woko calo gaŋi ma dano pe bedo i igi. Dok bene abikelo pii aumi kwede woko miyo imwony woko ka matut i nam 20Ci abiboli piny i bur lyel kacel ki jo ma cito i lobo pa io muto, me bedo kunnu kacel ki jo ma yam gubedo i lobo i kare ma con twatwal. Abimiyo ibedo i lobo ma i te ŋom i kin obur ma ori twatwal, kun noŋo it ye ka bedo kacel ki jo muto. Dano pe dok bibedo i ii dok bene pe ibinoŋo kabedo mo i lobo pa jo makwo. 21-Abimiyo itum woko i yo ma kelo lworo, ibirwenyo matwal; kadi bed giyenyi, pe gibinoni.” Man Rwot Lubaŋa ma owaco.


Lanebi Yona Opwonnye ki i Bal ma Otimo | Niye me Ada\nDUL ME APARADEK\nEn Opwonnye ki i Bal ma Otimo\n1, 2. (a) Alii ango ma Yona okelo i kome ki i kom lukwang yeya? (b) Lok i kom Yona-ni konyowa nining?\nYONA oparo ni kono yo mo tye, kono ejuko woo pa piny woko. Pe onongo obedo kodo pa yamo keken ma mito codo tol ki yeco bongo ma kitweyo malo me kwango yeya; nyo twagge pa pii ma bino calo got, ka goyo but mel ma miyo kok calo mito kak iye aryo. Pe, woo matek mukato kare obedo woo me koko pa lukwang yeya ma onongo gitye ka yelle wek yeya pe olwiny woko. Yona onongo ngeyo atir ni joni cok to megi nono, kun bal-li mege!\n2 Ngo ma omiyo kwo pa Yona onongo tye ka mading kumeno? En otimo bal pe me winyo Lubangane, Jehovah. En onongo otimo ngo? Watgi ki Lubanga onongo mono dong pe twero yubbe? Lagamme twero miyowa pwony mapol. Me laporre, lok i kom Yona-ni konyowa me niang ni kadi wa jo ma gitye ki niye matek pud gitwero rweny—ki dok kit ma giromo yubo kwede bal ma otimme.\nLanebi ma a ki i Galilaya\n3 Ka dano tamo i kom Yona, polle gitamo i kom gorone, calo gorone me bedo labongo winy ki dit wic moni ca. Ento Yona bene otimo jami mabeco mapol. Wi opo ni, kiyero Yona me tic calo lanebi pa Lubanga Jehovah. Jehovah onongo pe twero yerre pi timo tic madit kumeno ka onongo en pe obedo lagen nyo obedo latim marac.\nKadi bed Yona onongo tye ki goro, en bene otimo jami mabeco\n3-5. (a) Ka dano gitamo i kom Yona, polle gitamo i kom ngo? (b) Ngo ma wangeyo i kom Yona? (Nen bene lok ma tye piny.) (c) Ngo ma omiyo tic pa Yona macalo lanebi pe obedo yot nyo mit?\n4 Baibul loko manok adada i kom lok ma mako Yona. (Kwan 2 Luker 14:25.) En oa ki i Gat-keper, ma tye mairo aryo ki nucu ki Najaret, boma ma Yecu odongo iye mwaki ma romo 800 lacen. * Yona otiyo calo lanebi i kare me loc pa Kabaka Jeroboam II ma oloyo kaka apar me Icrael. Kare pa Elia onongo dong okato mabor ata, ngat ma oleyo kakare, Elica, onongo oto woko i kare me loc pa won Jeroboam. Kadi bed Jehovah otiyo ki jo meno me jwero woro Baal woko, jo Icrael onongo dok gitye ka rweny tektek. Lobo Icrael onongo tye i te loc pa kabaka ma “obedo ka tiyo gin ma nen marac i wang Rwot [Jehovah].” (2 Luker 14:24) Dong tic pa Yona onongo pe romo bedo yot nyo mit. Ento en otiyo ticce maber.\n5 Nino mo acel, gin mo otimme i kwo pa Yona ma obedo tek mada. En onongo tic ki bot Jehovah ma en onongo ni timone tek adada. Ngo ma Jehovah onongo mito ni en otim?\n“A, Icit Nineve”\n6. Tic ango ma Jehovah omiyo bot Yona, dok pingo onongo romo nen calo tic matek?\n6 Jehovah owaco ki Yona ni: “A, icit Nineve, ma en gang madit, itit lok i kom jone, pi tim megi marac ma dong otyeko ngene wa bota.” (Yona 1:2) Pe tek me ngeyo gin ma omiyo tic-ci oromo nen calo gin matek. Nineve onongo tye cokcok mairo 500 tung kunyango, wot ma twero tero dwe ma romo acel ki tyen. Ento, wot–ti aye nen calo twora obedo tic mayot bote. Yona onongo myero oter kwena me ngolo kop pa Jehovah i Nineve, bot jo Aciria, ma gingene pi tim bwami ki nek alany. Ka en pe onongo kit jol mo ma konyo ki bot jo pa Lubanga, ci kit gen ango ma en twero bedo kwede ni lurok ata-ni bijolo lokke? Jamine onongo obibedo nining bot latic acel keken pa Jehovah i twon Nineve ma iye lac, ma kilwongo ni “gang ma oyo remo”?—Nak. 3:1, 7.\n7, 8. (a) Yona onongo omoko tamme romene me ngwec ki i tic ma Jehovah omiye? (b) Pingo omyero pe water ni Yona obedo lalworo?\n7 Yona gwok nyo obedo ka tamo tam ma kit meno. Pe wangeyo. Gin ma wangeyo aye ni en olwi woko. Jehovah onongo owacce ni ocit tung kunyango; ento Yona dok odok tung potoceng, kun cito ka mabor kit ma en twero. Ocito i dog nam, i wang wat nyo kwang ma nyinge Jopa, ka ma onongo iye yeya ma cito Tarcic. Lukwan madongo mogo giwacci Tarcic onongo tye i lobo Spain. Ka kumeno, ci Yona onongo tye ka cito mairo ma romo 2,200 ki Nineve. Wot ki mel wa i tung agikki me Nam Madit onongo romo tero kadi mwaka acel kulu. Yona onongo omoko tamme me ngwec woko ki i tic ma Jehovah omiyo!—Kwan Yona 1:3.\n8 Man mono miyo watero Yona ni obedo lalworo? Omyero pe wangol lokke oyotoyot. Kit ma wabineno kwede, en onongo obedo dano ma cwinye tek adada. Yona obedo dano ma tye ki roc dok oyelle ki goro mapol calo wan ducu. (Jab. 51:5) Anga ma peya lworo omako matek ki i kinwa?\n9. Wan kicel kicel waromo tamo nining i kom tic ma Jehovah miyowa, dok lok ada ango ma omyero wiwa opo iye i kare ma kit meno?\n9 Kicel kicel, romo nen ki botwa ni Lubanga miyowa tic matek, nyo tic ma pe twere. Waromo nongo ni tito kwena me Ker pa Lubanga, kit ma mitte bot Lukricitayo, obedo twon tic matek adada. (Mat. 24:14) Yot adada botwa pe me po i kom lok ada ma Yecu owaco ni: “Gin ducu twerre ki bot Lubanga.” (Mar. 10:27) Waniang peko pa Yona-ni, pien kine mukene wan bene watamo ni jami mukene ma Lubanga mito ni watim tek. Adwogi me ngwec pa Yona kono obedo nining?\nJehovah Opwonyo Lanebine ma Onongo Pe Lawiny\n10, 11. (a) Ngo ma Yona oromo bedo ni otamo i kare ma mel oweko wang kwang? (b) Peko ango ma opoto i kom mel ki lukwange?\n10 Waromo goyo cal Yona ma tye ka nongo kabedo i mel, ma nen calo obedo mel me Poiniki, pi wot. Obedo ka neno kit ma lukwang mel gicako kwangone kwede me weko wang wat nyo kwang. Ma dong gitye i dye nam ma wang kwang orweny woko, Yona myero obed ni otamo ni dong eloyo ki i peko ma etye ka lworone-ni. Ento cutcut, pol ocako cido licuc me cwer.\n11 Yamo magwa otwago nam omiyo okeco ma piine tinge malo ma romo kato wi mel me kare-ni woko. Dong mel ma kome kibao, ma nen yogo yogo, dok tye i cwiny dye nam ma piine pyete wa malo ka dwogo ony piny, otero kare ma rom mene? Yona tika ongeyo i kare meno, lok ma en ocoyo lacen ni; “Rwot [Jehovah] ocwalo yamo madwong twatwal i nam”? Pe wangeyo. Gin ma en oneno aye ni, lukwang mel gucako kok bot lubangegi mapat pat, dok en ongeyo ni lubange-ni pe obikonyogi. (Levi 19:4) Lokke medde ni: “Mel onongo dong cok tur woko.” (Yona 1:4) Dong Yona onongo twero lega bot Lubanga ma en tye ka lwi ki bote-ni nining?\n12. (a) Pingo pe omyero wangol lok oyotoyot i wi Yona pi nino i kare ma yamo tye magwar? (Nen bene lok ma tye piny.) (b) Jehovah onyuto lakel peko-ni nining?\n12 I kare ma oneno ni pe etye ki kero me timo gin mo, Yona ocito onongo ka mo me pyelo wiye piny. En otugi nino bokbok. * Lalo wi lukwang mel onongo Yona, ocoye kun wacce ni myero oleg bot lubangane, kit ma dano ducu tye ka timone. Ma lukwang mel guniang atir ni yamo kot-ti dok pat, gubolo kwir me niang anga ki i mel ma gwok nyo tye ka keligi peko-ni. Ngene kene ni cwiny Yona ocako poto i kare ma kwir ocako gonyo dano ki acel acel. Manok keken, labal ongene ka maleng. Jehovah aye obedo ka cwalo yamo kot-ti kun doro bolo kwir me poto i kom dano acel—Yona!—Kwan Yona 1:5-7.\n13. (a) Ngo ma Yona otuco bot lukwang mel? (b) Ngo ma Yona owaco ki lukwang mel ni gutim, dok pingo?\n13 Yona otito lok ducu bot lukwang mel. Owaco ni en latic pa Jehovah, Lubanga won twer ducu. Meno aye Lubanga ma en etye ka lwi ki bote dok ewango iye, ma man oketo kwogi ducu ka mading. Lokke otwoyo dog joni woko; Yona onongo twero neno lworo ma opong i wanggi. Gin gupenye gin ma omyero kitim i kome pi laro mel kacel ki kwogi. Ngo ma en owaco? Tamo i kom mwony i te pii ma ngic i nam ma okeco oromo bedo ni oonyo koyo i kom Yona. Ento en onongo twero weko joni ducu to kodi to malit-ti nining kun en ngeyo ni etwero larogi? Pi meno owaco botgi ni: “Wutinga, wubola woko i nam, ka wek nam okwe piwu; pien angeyo ni tagge me nam man matek twatwal-li obino i komwu pi an.”—Yona 1:12.\n14, 15. (a) Wan watwero lubo lanen me niye matek pa Yona nining? (b) Lukwang mel gutimo ngo i nge lok pa Yona ni kibole i nam?\n14 Meno pe obedo lok pa lalworo, pe kumeno? Myero obed ni oyomo cwiny Jehovah mada me neno tekcwiny pa Yona ki jallene i kare meno marac-ci. Kany aye waneno niye matek pa Yona. Waromo porone ki keto ber bedo pa jo mukene me bedo anyim ma kato megwa i kare-ni. (Jon 13:34, 35) Ka waneno ngat mo ma tye i peko, i yo me kom, i yo me cwiny, nyo tye ki par madit, tika wajalle me mine kony? Wayomo cwiny Jehovah mada ka watimo kumeno!\n15 Lokke oromo bedo ni ogudo cwiny lukwang mel bene, pien kong gukwero bolle woko! Ma ka meno, gutimo jami ducu ma gitwero me temo kwango mel i twon yamo magwa-ni—ento gutemme kwe. Yamo dok odoko rac omedde ameda. Gin guniang ni gin mukene me atima mapat dong pe. Gukwayo Lubanga pa Yona, Jehovah, me timogi kica, ci gutingo laco malo, gubole woko i nam.—Yona 1:13-15.\nPi lok pa Yona, lukwang mel gutinge malo ci gubole woko i nam\nKitimo Kica ki Yona ci Kilare\n16, 17. Tit gin ma otimme i kom Yona i kare ma kibole ki i mel. (Nen bene cal ma kiketogi.)\n16 Yona opoto i dye nam ma tye ka twagge. Gwok otemo yelle pe me lwiny, kun neno bwoyo ma mel weko i ngeye ma nyuto ni tye ka cito. Ento twon pii ma otinge malo obino oumo wiye piny. En olwiny kun cito acita piny, ma ngeyo ni kit gen mo dong pe.\n17 Yona otito lacen kit ma ewinyo kwede i kare meno. Tam mapol ocako ngwec i wiye. En otamo ki cwercwiny ni pe dong ebineno ot maleng pa Jehovah ma tye i Jerucalem matwal. En onongo mito ni twora elwiny piny i te nam, cok ki lwit godi, ka ma doo me te pii dwalle i kome. Meno aye nen calo omyero obed bur lyelle.—Kwan Yona 2:2-6.\n18, 19. Ngo mutimme i kom Yona piny i te nam, gin makwo ango ma ocute, dok nga ma onongo tye i nge gin mutimme-ni? (Nen bene lok ma tye piny.)\n18 Ento gin mo dok ongolle cok kunu—gin mo madit, macol, dok obedo gin makwo. Obino cok, ci otugi kemo i kome atir. Twon dog mo malac oyabbe i kome, ocute, ci omyonye woko!\nJehovah “omiyo rec madit omwonyo Yona woko i iye”\n19 Yona myero obed ni otamo ni man agikki me kwone. Ento Yona owinyo gin mo mapat adada. Owinyo ni pud ekwo! Pe kinyame, dok pe etung wa i to. Yamo me kwo onongo pud tye i kome, kadi bed onongo etye i gin mo ma i ada myero obed bur lyelle. Motmot, ginne ocungo wi Yona woko. Labongo akalakala, Lubangane, Jehovah, aye “omiyo rec madit omwonyo Yona woko i iye.” *—Yona 1:17.\n20. Ngo ma watwero pwonyone ki i lega pa Yona ki i i rec madit ca?\n20 Dakika ki dakika okato, oo wa i cawa ki cawa. Wi Yona ocako pye ci olego bot Lubanga Jehovah ki ka mo ma iye col licuc. Watwero pwonyo lok mapol i kom Yona ki kwano legane i cura me aryo me buk pa Yona. Cura meno nyuto ni Yona onongo tye ki ngec mapol me Ginacoya, pien pol kare oloko i kom Jabuli. Dok bene nyuto kit acel mamwonya: ma en aye pwoc. Yona odolo te lokke ki waco ni: “An abimiyi gitum mera ki dwan me pwoc; gin ma dong atyeko kwongo pire bene abicobo. Lar tye bot Rwot [Jehovah].”—Yona 2:9.\n21. Ngo ma Yona opwonyo i kom larre, dok pwony madit ango ma wiwa myero opo iye?\n21 En ki kunu, ka ma ngat mo pe twero tamo pire—“i i rec”—aye Yona oniang ni Jehovah twero laro ngat mo keken ki ka mo keken, i cawa mo keken. Kadi ki kunu, Jehovah onongo ci olaro laticce ma tye i peko. (Yona 1:17) Jehovah keken aye twero gwoko dano me bedo makwo dok maber pi nino adek dyeceng ki dyewor i i rec madit. Ber botwa me po i kare-ni ni Jehovah obedo “Lubanga ma omiyo kwo ki yweyo.” (Dan. 5:23) Kit ma Lubanga omiyowa yweyo ki kwowa-ni, omyero wanyute pwoc ki bedo luwiny bote.\n22, 23. (a) Omitte ni Yona myero onyut pwocce cutcut nining? (b) Ngo ma watwero pwonyone ki bot Yona ka odok i kom bal ma watimo?\n22 Ento Yona kono? Tika en opwonyo nyuto pwocce bot Jehovah ki bedo lawiny? Opwonyo. I nge nino adek dyeceng ki dyewor, rec madit-ti okelo ci “ongoko Yona woko i wi tera.” (Yona 2:10) Go kong—pe bene omitte ni Yona okwang me bino i wi tera! Ngene kene ni en oyenyo yone ki i wi tera kunu, ma pe kingeyo wa kabedone. Ma pe otero kare malac, omitte ni en myero onyut cwiny me pwocce-ni ka maleng. Yona 3:1, 2, waco ni: “Lacen lok pa Rwot [Jehovah] dok obino bot Yona pi tyen me aryone, ma wacci ‘A icit Nineve ma en gang madit, itit iye lok ma aciki pire.’” Ngo ma Yona otimo?\n23 Yona pe okwero. Wakwano ni: “Yona oa ocito Nineve, kit macalo Rwot [Jehovah] owacce.” (Yona 3:3) Ada, en obedo ki winy. Ngene kene ni, en opwonye ki i bal ma otimo. Wan bene omyero walub lanen me niye pa Yona i lok en-ni. Wan ducu watimo bal; wa roco roc. (Rom. 3:23) Ento tika wailo cingwa woko, kece wapwonnye ki i balwa ci wacako tic bot Lubanga ki winy?\n24, 25. (a) Kiculo Yona lacen i kare me kwone nining? (b) Mot ango ma tye ka kuro Yona i anyim?\n24 Jehovah tika oculo Yona pi bedo lawiny? Oculo gire. Me acel, nen calo Yona oniang motmot ni lukwang mel ca pe guto. Yamo mager-ri opye cutcut i nge jalle pa Yona ni gibole i pii, ci lukwang mel magi “gulworo Rwot [Jehovah] twatwal”; dok gumiyo gitum bote ma ka miyone bot lubangegi me goba-ni.—Yona 1:15, 16.\n25 Mot ma dong dit loyo obino lacen adada. Yecu otiyo ki kare ma Yona obedo kwede i i rec madit ca calo gin ma nyuto kare ma en ebibedo kwede i lyel, nyo Sheol. (Kwan Matayo 12:38-40.) Cwiny Yona bibedo yom mada me niang mot madit meno ka kicere me kwo i lobo! (Jon 5:28, 29) Jehovah mito miyo boti mot bene. Calo Yona, tika ibipwonnye ki i balli ci ibedo ki cwiny me winy ki me jalle?\n^ para. 4 Aa pa Yona ki i Galilaya obedo twon lok madit pien i kare ma Luparicayo gitye ka lok i kom Yecu, guwaco ki cac ni: “Kong iyeny, ibineno ni pe tye lanebi mo ma bia ki i Galilaya.” (Jon 7:52) Pol pa lugony leb ki lukwed lok gitamo ni Luparicayo onongo gitye ka lok ata ni, lanebi mo peya oa nyo bia ki i Galilaya. Ka gutamo kumeno, ci gin onongo gitye ka umo wanggi i kom lok me tekwaro ki lok pa lunebi.—Ic. 9:1, 2.\n^ para. 12 Baibul me Septuagint loko matut i kom nino pa Yona ki medo ni otwaru. Ento, wek pe water ni nino pa Yona ca obedo pi par manok ma en obedo kwede, wiwa myero opo ni i kine mukene nino mako wang jo ma nongo cwinygi otur matek. I kare ma Yecu tye ka winyo malit adada i poto me Gececemane, Petero, Yakobo, ki Jon “gunino woko pi cwercwiny.”—Luka 22:45.\n^ para. 19 Ka kigonyo i leb Grik, nyig lok me Ibru pi “rec” ca kigonyo ni “twon gin mo madit me nam,” nyo “twon rec madit.” Kadi bed tek me ngeyo gin makwo ango ma otimo tim-mi, ento kimoko ni rec ma kilwongo ni shark madit ma romo mwonyo dano olu tye i nam me Mediterranean. Kodi rec madongo kato meno bene gitye ka mukene; en ma kilwongo ni whale shark borre romo mita 15—nyo bene ma kato!\nLworo tika dong omaki i kom tic mo ma Jehovah omini calo Yona?\nJehovah onyuto kica dok odiyo cwinye nining i kare ma tye ka pwonyo Yona me bedo lawiny?\nYona onyuto nining ni enongo pwonnye ki i balle?\nI yo ango ma in imito lubo lanen me niye pa Yona?\nYona Opwonnye ki i Bal ma Otimo


1 Luker 5 ACO85 - Kiram kabaka me Turo ocwalo luticce - Bible Search\n1 Luker 4 1 Luker 6\n1 Luker 5\nSolomon ocikke ki kabaka Kiram\n(2 Tek 2.1-18)\n1Kiram kabaka me Turo ocwalo luticce bot Solomon ka owinyo ni giwire ki moo me bedo kabaka me leyo ka tyen wonne, pien Kiram obedo ka maro Daudi nia wa con. 2Ci Solomon ocwalo lok bot Kiram ni, 3“Iŋeyo ni wora Daudi pe yam ogero ot pi nyiŋ Rwot Lubaŋane, pien lweny ki mony pa lumerok ma gurume omiyo gerone oloye, nio ka Rwot omiyo en oloyogi ducu. 4Ento i kare-ni Rwot Lubaŋa doŋ omiya yweyo i kabedo ducu; i kare-ni lamonewa mo doŋ pe, kadi wa peko mo. 5-Pienno omiya atamo pi gero ot pi nyiŋ Rwot Lubaŋana, kit ma yam Rwot owaco bot wora Daudi ni, ‘Wodi ma abiketo i komkerri aye bigero ot pi nyiŋa.’ 6Iyo, doŋ icik pi toŋŋa lwak yadi cedar me Lebanon. Luticca bene gibiribbe ki luticci, an abiculli lim me mucara pa luticci kit ma iyubo; pien iŋeyo ni pe tye dano mo ma i kinwa ma ŋeyo toŋo yadi macalo jo Cidon.”\n7Ka Kiram owinyo lok pa Solomon lokke okweyo cwinye matek twatwal, ci owacci, “Gipwo Rwot Lubaŋa i kare man, ma doŋ omiyo bot Daudi wode ma laryeko me bedo Lalo rok man madit twatwal-li.” 8Kiram ocwalo lok bol Solomon kun wacci, “Atyeko winyo kwena ma icwalo bota; an atye ma aterre atera pi tiyo gin ducu ma imito 325 i kom lok ma dok kom bao yat cedar ki bao yat ciprec. 9Luticca aye gibikelone i dog nam nia ki i Lebanon; ka doŋ wabitweyo bao kacel ci gibikwan i wi pii macalo bwoda nio kwede i kabedo ma ibinyutta, ka doŋ wabigonyo kingi wo ko ka in doŋ ibigamogi ki kunnu; ci ibimiya cam pi jo ma i oda kit ma abimito kwede.” 10Kiram ocwalo lwak bao cedar ki ciprec bot Solomon kit ma en mito-ni, 11ci Solomon ocako miyo bot Kiram naŋo ma nyige ma romo guniya alippyerabicel me acama pa jone ma i ode, ki moo nyig jeituni ma giodo ma romo debe alip pyeraŋwen. Solomon obedo ka miyo jami magi ducu bot Kiram mwaka ki mwaka. 12Rwot obedo ka miyo ryeko bot Solomon kit ma yam ocikke kwede; ci kuc obedo i kin Kiram ki Solomon; gin aryo guketo gicikke i kingi.\n13Kabaka Solomon ocako muroni pi tiyo tic matek i lobo Icrael ducu; girono dano alip pyeradek pi tic muroni. 14-Ocwalogi i Lebanon, kun cwalogi ki alip apar apar dwe ki dwe pi leyo dog tic pa luwotgi. Gibedo i Lebanon dwe acel, dok gibedo paco tugi dwe aryo; Adoniram en aye ladit ma loyo lutic muroni ducu. 15Solomon onoŋo tye ki lutiŋ yec alip pyerabiro, ki jo ma gipayo godi ma i lobo godi ma giromo alip pyeraboro, 16ka dok imed iye ludito ma giloyo dog tic alip adek ki miya adek ma Solomon oketo, ma gin lulo lwak ma gitiyo tic. 17Gimuko godi madoŋo me wei, kit ma kabaka ociko, me keto guti me te ot ki godi ma gipayo mabeco. 18Kit meno lugedo pa Solomon ki pa Kiram, kacel ki jo Gebal, gubedo ka payo godi ki yu bo bao ki godi me gero ot.


Jon 10 ACO85 - “Adada awacciwu ni, ŋat ma pe donyo i - Bible Search\nCarolok i kom dwol romo\n1“Adada awacciwu ni, ŋat ma pe donyo i dwol romo ki i doggola, ento ito ki ka mukene, dano meno lakwo ki layak; 2ento ŋat ma donyo ki i doggola, en lakwat romi. 3Lagwok-doggola yabbe kika, romi winyo dwane; en lwoŋo romi ki nyiŋgi, ci terogi woko.\n4“Ka doŋ ocwalo mere ducu woko, en woto i nyimgi, romi lube, pien giŋeyo dwane. 5Pe gilubo welo, ento giriŋo woko ki bote, pien pe giŋeyo dwan welo.” 6Yecu oloko ki gin carolok man, ento pe guniaŋ lok ma en otito botgi.\nYecu en lakwat maber\n7Yecu dok owaco ki gin ni, “Adada awacciwu ni, an a doggola me romi. 8Jo ducu ma yam obino okwoŋo nyima, gin lukwo dok luyak; ento romi pe owinyo dwangi. 9An a doggola; ka ŋatti mo odonyo ki bota, en bibwot, bidonyo, bikatti woko, binoŋo cam. 10Lakwo pe bino pi lok mo mukene, ento kono pi kwalo, pi neko ki pi tyeko; an abino wek gunoŋ kwo, gubed kwede madwoŋ. 11An lakwat maber. Lakwat maber miyo kwone pi romi. 12Ŋat ma tiyo pi mucara, ma pe lakwat, ma romi pe mere kikome, ka oneno orudi bino, weko romi, riŋo woko; orudi makogi, keyogi. 13En riŋo woko pien tiyo pi mucara keken, pe paro pi romi. 14An lakwat maber; aŋeyo romina, mera bene ŋeya, 15-macalo Won ŋeya, an bene aŋeyo Won; amiyo kwona pi romi. 16Atye ki romi mukene bene, ma pe me dwol man; myero akelgi bene, gibiwinyo dwana. Kit meno bibedo lwak acel ki lakwat acel. 17Gin mumiyo Won mara, pien amiyo kwona wek doki agam. 18Pe tye ŋatti mo ma mayo ki bota; amiyo gira pira kena. Atye ki twer me miyo kwona, dok atye ki twer me gamo doki; alimo cik man ki bot Wora.”\n19Apokapoka dok obedo i kin Lujudaya pi lok man. 20Jo mapol ki i kingi guwaco ni, “En tye ki cen, opo apoya; piŋo wuwinyo lokke?” 21Jo mukene guwaco ni, “Lok man pe pa dano ma tye ki cen. Cen twero yabo waŋ dano ma waŋe oto?”\nLujudaya gukwero Yecu\n22I kare meno nino madit me kwero ot pa Lubaŋa obedo i Jerucalem. 23Onoŋo piny cwir, Yecu onoŋo tye ka wot i ot pa Lubaŋa, i te baraja pa Solomon. 24Lujudaya gucokke, gurume i dyere, gupenye ni, “Ibimiyo wakalo akala pi kare ma rom mene? Ka in i Kricito ma Lubaŋa oyero, tittiwa atir.” 25Yecu odokkigi iye ni, “Atyeko tittiwu, wun pe wuye. Tic ma atiyo i nyiŋ Wora gin cadenna. 26Wun pe wuye, pien pe wutye i kin romina. 27Romina winyo dwana, an aŋeyogi, gin luba. 28Amiyogi kwo ma pe tum; gin pe bito matwal, pe tye ŋatti mo ma bimayogi ki i ciŋa. 29Wora ma omiyogi bota dit makato ducu, pe tye ŋatti mo ma twero mayogi ki i ciŋ Won. 30An ki Won wan acel.”\n31Lujudaya dok gukwanyo got me cele. 32Yecu owaccigi ni, “Atyeko nyuttiwu tic mabeco mapol ma oa ki bot Won; wumito cela ki got pi tic mene?” 33-Lujudaya gudokke iye ni, “Pe waceli pi tic mo maber, ento pi yeto Lubaŋa; pien in i dano adana, ikette keni ni in Lubaŋa.” 34-Yecu ogamo doggi ni, “Pe gicoyo i cik mewu ni, ‘An awaco ni wun lubaŋa’? 35Ka en lwoŋo jo ma lok pa Lubaŋa obino botgi ni gin lubaŋa (ci ginacoya pe twero turre), 36wun wuwaco bot ŋat ma Won olonyo, oore i lobo, ni, ‘Iyeto lubaŋa,’ pien an awaco ni, ‘An Wod pa Lubaŋa’? 37Ka pe atiyo tic pa Wora, ci pe myero wuye an; 38ento ka atiyo ticce, kadi bed pe wuye an gira, myero wuye tic; wek wuŋe dok wuniaŋ ni Won tye i an, ki an i Won.” 39Dok gutemo make, ento en opucce woko ki i ciŋgi.\n40-En dok ocito loka Jordan, i kabedo ka ma yam Jon okwoŋo batija dano iye, obedo kunnu. 41Jo mapol gubino bote; guwaco ni, “Jon yam pe otiyo lanyut mo ento lok ducu ma Jon otito i kom dano man obedo me ada.” 42Jo mapol guye en ki kunnu.


Wel 11 ACO85 - Dano gubedo ka lok ki akeca pi can ducu - Bible Search\nWel 10 Wel 12\nJo Icrael gukok pi riŋo\n1Dano gubedo ka lok ki akeca pi can ducu ma gitye iye, ci Rwot owinyo; ka Rwot otyeko winyone, kiniga omake, ci mac pa Rwot opoto, olyel i kingi, owaŋo kabedo mogo ma i ŋet gony. 2Lwak gukok bot Moses, ci Moses olego Rwot, ka mac ocako pye. 3Mumiyo nyiŋ kabedo meno gilwoŋo ni, Tabera*, pien mac pa Rwot olyel i kingi.\n4I kare meno lwak jo a ta ma gitye i kingi cwinygi opukke matek, omiyo jo Icrael bene gucako koko doki, kun giwaco ni, “Lutuwa, aŋa ma bimiyowa riŋo me acamawa? 5Pud wapo pi rec ma yam wacamo nono i Ejipt, ki pi okwer ki okono ki kituŋgulu maboco ki kituŋgulu matino ki kituŋgulu matikki; 6ento i kare-ni kero komwa doŋ peke, dok gin mo bene doŋ peke, kono nyo manna man ma waneno keme-ni.”\n7-Onoŋo manna nen macalo nyig koo, dok bene nen macalo odok yat ma gilwoŋo bedola. 8Dano gicito ka jobone, ka girego ki kidi nyo giodo ki pany, ka gitedo ki agulu, nyo gitimo ki capatine; ka gicamo, mitte rom ki mit pa capat ma gitedo ki moo. 9-Ka toyo oluk i dye gony ki i dyewor, ci manna bene poto piny.\nMoses oyero ludoŋo pyerabiro\n10Moses owinyo ka dano gikok i doggolagi ducu, kun ŋat acel acel tye i dog kemane; ci kiniga omako Rwot matek, Moses bene cwinye pe obedo yom. 11Moses owaco bot Rwot ni, “Piŋo itima marac kuman? Piŋo an pe anoŋo gum mo i nyimi, mumiyo in doŋ iketo peko pa lwak man ducu i koma? 12Onoŋo an aye abedo min lwak man ducu bo? An aye yam anywalogi bo, mumiyo Iwaco bota ni atiggi i kora, macalo lapidi tiŋo latin ma pud dot, atergi i lobo ma yam ikwoŋo pire ni ibimiyo bot kwarogi? 13Ni kono abinoŋo riŋo kwene me amiya ki lwak dano man ducu? Pien gibedo ka kok i nyima kun giwaco ni, ‘Miniwa riŋo wek wacam.’ 14An pe atwero tigo lwak dano man pira kena; yecce pek mukato kare. 15Ka ibedo ka tima kit man, ci ber ineka woko magicel, ka anoŋo gum mo i nyimi, wek pe abed ka neno can kuman.”\n16Rwot owaco bot Moses ni, “Cokka jo pyerabiro ki i kin ludoŋo pa jo Icrael, ma iŋeyo ni gin ludoŋo ki i kin lwak ki ludito ma loyogi; ci ikelgi i kema me rwatte, wek gucuŋ kunnu kacel kwedi. 17An abilor piny abino ka lok kwedi kunnu; ci abikwanyo cwinya mo ma tye i komi-ni, abiketo i komgi; miyo gibinywako tigo peko pa lwak kacel kwedi, wek in pe doŋ ibed ka tiŋone piri keni. 18Wac bot lwak ni, ‘Wulonnye kekenwu wubed maleŋ pi nino ma diki, ci wubicamo riŋo; pien wubedo ka kok i it Rwot kun wuwaco ni, “Aŋa ma bimiyowa riŋo me acamawa? Pien yam onoŋo watye maber giwa i Ejipt.” Pi meno Rwot bimiyowu riŋo ci wubicamo. 19Pe wubicamo pi nino acel keken, nyo nino aryo, nyo abic, nyo apar, nyo pyeraryo, 20ento wubicamo pi dwe acel kulu, nio ka bikatti woko ki i umwu, nio ka ocido cwinywu woko, pien wutyeko kwero Rwot ma bedo i kinwu-ni kun wukok i nyime ki pig waŋwu, wuwaco ni, “Piŋo yam waa woko ki i Ejipt?”’” 21Ento Moses ogamo ni, “Jo ma abedo i kingi welgi romo alip miya abicel, co ma giwoto ki tyengi, ci in iwaco ni, ‘Abimiyogi riŋo wek gucam pi dwe kulu!’ 22Myero ginek lwak lim makwo, romi ki dyaŋi-gu, wek oromgi? Nyo lwak rec ducu ma, tye i nam gibicoko kacel pigi, wek oromgi?” 23Rwot ogamo dog Moses ni, “Cin Rwot aye doŋ odoko cek bo? Ibineno tin ka ce lokka bicobbe boti kakare nyo pe.”\nLudoŋo guloko macalo lunebi\n24Moses okato woko ka tito ki dano lok ma Rwot owaco; ci ocoko jo pyerabiro ki i kin ludoŋo pa jo Icrael, oketogi gurumo kema me rwatte. 25Ka Rwot olor piny ki pol, ci oloko kwedgi, okwanyo cwinye mo ma tye i kom Moses, oketo i kom ludoŋo pyerabiro. Ka cwiny pa Lubaŋa opoto i komgi, ci gucako lok macalo lunebi. Ento pe dok gumedde ki timo kit meno.\n26Onoŋo jo aryo gudoŋ cen i gony, acel nyiŋe Eldad ki mukene nyiŋe Medad, ci cwiny pa Lubaŋa opoto i komgi. Onoŋo gitye i kin jo ma yam gicoyo nyiŋgi-ni, ento pe gukato woko gucito i kema me rwatte, mumiyo gubedo ka lok macalo lunebi i dye gony. 27Latin awobi mo oriŋo otito bot Moses ni, “Eldad ki Medad gitye ka lok macalo lunebi i dye gony.” 28Ci Yocwa wod pa Nun, ma onoŋo obedo lakeny pa Moses cakke wa i tinone, owacci, “Moses, laditta, jukgi woko.” 29Ento Moses owaco bote ni, “In nyeko omaki pira ce? Kono jo pa Rwot ducu gubedo lunebi, kono ber mada, wek Rwot oony cwiny mere i komgi!” 30Ci Moses ki ludoŋo pa jo Icrael gudok i gony.\nRwot ocwalo aluru\n31Ka Rwot omiyo yamo okodo, ci okelo lwak aluru nia ki i nam, ci gupoto piny i ŋet gony. Lacce romo wot me nino acel ki tuŋcel, dok ki tuŋ mukene bene lacce romo wot me nino acel ma orumo gony ducu, opoŋo piny ma romo futi adek kulu. 32Dano gutwarre ka cokogi i nino meno dyeceŋ ki dyewor benebene, ki orwone bene. Jo ma gucoko manok keken gucoko muromo guniya pyeradek; ci gucako moyone murumo gony. 33I kare ma riŋone pud omoko i kin lakgi, ma peya gucamo otum, kiniga omako Rwot i kom dano, ci opwodo lwak ki two gemo mapek. 34Mumiyo nyiŋ kabedo meno gulwoŋo ni, Kibrot-atava*, pien jo ma kecgi dwoŋ giyikogi kunnu. 35Nia ki i Kibrotatava lwak gutiŋo wot me cito Kajerot, ci gutiro gubedo kunnu.